
Drăguţi cititori, veţi face cunoştinţă în cartea aceasta, 
cu mai mulţi copii năzdrăvani, buni la suflet, cuminţi şi 
harnici. 

Întoarceţi binişor foaie cu foaie, ca nu cumva - speriaţi 
- să se ascundă şi plimbaţi-vă cu gândul în minunata pădure, 
unde fiecare din voi, ar fi fericit să îşi petreacă vacanţa ... 


Biblioteca Judeţeană „loan N. Roman” Constanţa 


Lângă casa noastră - începu bunicuţa, - se întindea o 
pădure mare fără sfârşit şi deasă, ca peria de deasă. Iarna, 
jivinele pădurii, veneau până la noi pe prispă şi se uitau pe 
fereastră; dar mie, nu îmi era frică de ele, pentru că erau 
blajine şi prietenoase, nu ca acum. 

Tata era pădurar, dar nu mă lua cu el, de gura mamei, 
care se temea să nu mă rătăcesc cumva. 

Se împrimăvărase! Pădurea fremăta, răspândind până 
departe, reveneala ei puternică! Să tot fi avut pe atunci zece 
ani. Ceva mă atrăgea spre pădurea cu frunzuliţe proaspete, 
sfioase. Nici cearta mamei, nici frica de gogorițe sau muma 
pădurei, nimic nu m-a putut opri. Pădurea mă chema cu 
susurul ei fermecat, cu mii de glasuri pe care nu le înţele- 
geam, dar care mă ameţeau tot mai mult. 

Şi aşa ... la începutul lui mai, când roua sclipea în 
iarbă, o luai la sănătoasa, fără să mă uit îndărăt! Cât voi fi 
alergat, nu-mi amintesc; ştiu doar că frunzele veştede de pe 
Jos, trosneau sub paşii mei grăbiţi, iar lăstarul tânăr şi jucăuş, 
întindea mlădiţe neastâmpărate, agăţându-mi ciorapii, rochiţa 
şi pălăria. O! sărmana mea pălărie, rămase aninată într-un 
alun! Cât am rugat-o să se dea jos! Degeaba! Mă privea 
mândră din vârful mlădiţei şi nici nu asculta măcar. Ţin minte 
că i-am făcut o poezie, doar, doar voi îndupleca-o să se dea 
jos: 

„Pălărie, dă-te jos, 
să-ţi arăt ceva frumos! 
Haide, dragă pălărie, 

să pornim în pribegie ...” 
Dar văzând că pălăria nici nu se sinchisea de 
rugăciunea mea, îi strigai mânioasă: 


„Pălărie, pălărie 
pari un petec de hârtie, 
pari o zdreanţă dintr'o carte 
spânzurată-aşa pe-o parte...” 

Îi dădui cu tifla şi pornii mai departe. 

Frânturi de glasuri subțirele străbăteau până la mine, 
aduse de vânt. Tiptil, - ca un hoţ, - să nu mă simtă cineva, mă 
furişai tot mai departe. Începui să desluşesc printre ramuri, un 
luminiş plin de soare. Un covor moale, verde, înviorase locul. 
O mulțime de floricele, împodobeau covorul mătăsos de iarbă 
şi parfumau văzduhul cu mireasma lor dulceagă. Mă uitai în 
dreapta, mă uitai în stânga, nimic! Dar ... colo ... ceva mai la o 
parte, Doamne, ce-mi văzură ochii?! 

La poalele unui copac stufos şi gros de nu îl puteau 
cuprinde zece oameni de gros, o fată înaltă, subțire şi frumoa- 
să ca un înger, zâmbea unor micuţe floricele care se 
ciorovălau de zor. Fata cea frumoasă avea părul de aur, ce că- 
dea în valuri bogate până la pământ. Ochii ei erau rupți din 
seninul cerului iar gura, o garoafă aprinsă, care zâmbea 
mereu. În mâna dreaptă avea un toiag lung şi subţire ca o 
trestie, care sclipea la soare de îți lua ochii. 

- „Haide, fie cum vreţi voi!” Grăi fata cea frumoasă! 
„Dar să vă ţineţi de cuvânt, să vă respectaţi făgăduiala!” 

- „Da, da, da!” Se auziră glăscioare amestecate, şi 
floricelele clătinară vesele din cap. Atunci, o, Doamne, Zâna 


Biblioteca Judeţeană „loan N. Roman” Constanţa 


cea frumoasă, căci Zână era, se sui pe un muşuroiu de furnici 
şi de acolo, cu vârful toiagului, atinse odată, căpşorul sfios şi 
alb, al unei floricele. 

„Ghiocel să te numeşti, şi să te ţii de cuvânt!” 

Pe dată răsări ca din pământ, un băieţel drăguţ, cu 
părul blond, atât de blond, încât părea alb, şi cu hăinuţe verzi. 
Sări sprinten de câteva ori, sărută smerit mâna binefăcătoarei 
Zâne şi se aşeză cuminte pe o buturugă de lemn, ceva mai la o 
parte. 

Zâna ridică din nou toiagul şi atinse de două ori o 
floricică albastră, cu lujerul înalt, mlădios. 


Pe dată răsări ca din pământ ... 

„Viorel să te numeşti şi să te ţii de cuvânt!” 

Pe dată, răsări ca din pământ, un băiețel drăguţ, cu 
ochii albaştri, adânci ca marea, cu hăinuţe albastre parfumate; 
se învârti grațios de câteva ori, sărută mâna Zânei, şi se aşeză 
lângă Ghiocel. 

Din nou ridică Zâna toiagul şi atinse de trei ori un 
bobocel albastru, palid, care nu îndrăznea să se desfacă. 

„Merişor să te numeşti şi să te ţii de cuvânt!” Şi într-o 
clipă răsări ca din pământ, un băieţel drăguţ, cu ochii de 
culoarea cerului şi cu hăinuţe verzi. Se legănă de câteva ori, 
sărută mâna Zânei apoi se aşeză liniştit lângă Viorel. 

Pentru a patra oară ridică Zâna toiagul fermecat şi 
atinse de patru ori o rămurică verde pe care stau grațios 
aninate, câteva bobiţe albe, rotunde, parfumate. 

„Mărgăritar să te numeşti şi să te ţii de cuvânt!” 

Pe dată răsări în locul acela, un băieţel drăguţ şi 
jucăuş, cu părul galben ca razele de lună, îmbrăcat în bluză 
albă şi pantalonaşi verzi. Sărută mâna zânei, apoi se aşeză şi 
el lângă Merişor. 

„Şi acum” - le spuse Zâna privindu-i cu drag - „să vă 
dăruiesc o surioară care să aibă grijă de voi!” 

Pe dată, Zâna cea bună atinse cu o sărutare tufa ce sta 
singuratică mai la o parte. Într-o clipă, tufişul se umplu de 
steluțe albe parfumate. 

„Lămâiţa să te numeşti” şi iată că din noianul de 
steluțe se desprinse o fetiță dulce, cu părul de aur, cu rochiţa 
din aripi de fluturi. Pe cap avea o coroniţă de iasomie, iar în 
picioare sandale împletite din firişoare proaspete de iarbă. 
Făcu câteva piruete grațioase, trimese Zânei o sărutare, apoi 
sări uşoară, pe trunchiul de copac. Bătu fericită din palme, şi 
strigă cu glasul ei cristalin de clopoțel: 

„Ghiocel, Viorel, Merişor şi Mărgăritar, voi drăguţii 
mei frăţiori, să facem o horă mare în cinstea Zânişoarei noa- 
stre, ca să-i arătăm cât de mult o iubim!” 

Cuprinse de o veselie mare, floricelele săltau uşoare se 
învârteau domol sau repede de tot, împrăştiind în aer, 
parfumul lor dulceag. Când se sparse jocul. Zâna pieri uşoară 
ca un vis, iar copiii nedumeriţi se uitară unul la altul. 

„Am fost cam nesocotiţi” - rupse tăcerea Ghiocel, 
„când i-am cerut Zânei să ne prefacă în pui de om. Ce ne 
facem acum ?” ... îşi sprijini capul în mâini şi rămase aşa. 


Cuprinse de o veselie mare ... 


„O, ce nemulţumit” răspunse repede Menşor; „oare nu 
ai rugat-o în atâtea rânduri pe Zâna cea bună să îți schimbe 
soarta?” 

„Ba da” - gemu Ghiocel - „dar îmi este frică să nu mă 
topesc de atâta căldură!” 

„Ha, ha, ha” - râseră toţi - „îţi vom împleti o căciuliță, 
din iederă”, şi se apucară de lucru. Căciuliţa fu repede gata, 
iar Merişor i-o îndesă cam cu ciudă pe cap şi i-o prinse cu un 
pai pe sub bărbie ca să nu i-o fure vântul. Făcură şi lui Viorel 

una, pentru că începuse şi el să scâncească un pic. Se priviră 
aşa gătiţi şi râseră cu multă voie bună. 

„Dar” - spuse deodată Lămâiţa - „Zâna cea bună nu 
ne-a dat viaţă ca s-o risipim şezând, sau numai jucând! Să ne 
facem o căsuţă care să ne apere de arşiţă, de ploi, de vânt”. 

„Hm!” - mârâi Ghiocel - „mie îmi ajunge scufița”. 

„PffF!” - pufni Mărgăritar - „aş vrea să te văd sub 
arşiță cu scufiţa ta!” şi iarăşi râseră cu toţii, de se umplu 
pădurea de sunete de clopoțel. 

„Copiii” - le spuse Lămâiţa, cocoţându-se dintr-un 
salt, pe o buturugă - „am făgăduit Zânei să fim buni, cu minţi 
şi harnici??? 

„Da, da, da”, - răspunseră glăscioarele în cor! 

„Ei bine dragii mei, am un plan minunat!” 

„Spune-ne şi nouă” - se rugară ei, înghesuindu-se, 
încât Ghiocel căzu cu nasul la pământ iar scufiţa se duse de-a 
rostogolu. 

„Nătăfleţule” - se răţoi Merişor — „ai stricat bunătate 
de pălărie. Să mai pofteşti alta!” 

„O! Mititelul” - îl mângâie Lămâiţa, sărind grăbită de 
pe buturugă. ÎI ajută să se ridice şi îi obloji rana de la nas, cu 
o foaie de brustur, dar ... privindu-l mai bine, o apucă râsul. 
Era grozav de caraghios săracul Ghiocel, cu coşcogea 
brusturul pe nas, de îi acoperea aproape toată faţa. 

„Hai Lămâiţa, spune mai departe” - o îmbiară ceilalți - 
„lasă-l e prea nătăfleţ!” Şi Lămâiţa, după ce îl mai mângâie 
puţin se cocoţă iarăşi pe buturugă şi începu : 

„Colo în mijlocul poienei, vom ridica o casă drăguță 
de tot!” 

„Uşor de spus !” - o întrerupse sfătosul Merişor - „dar 
cine să ne ajute?” 

Zdup! o veveriță ... 


Chiar atunci, ramurile trosniră scurt, şi ... zdup! o 
veveriță mare şi păroasă sări - din pomul cel stufos şi gros de 
nu îl puteau cuprinde zece oameni de gros, - drept în mijlocul 
lor. Făcu o plecăciune întinzând o labă binevoitoare, în semn 
de bună ziua. Deteră mâna cu toţii, dar Viorel şi-o trase re- 
pede îndărăt. Îl gâdilase rău în palmă blana ţepoasă a 
mustăciosei şi acum se scărpina din toată puterea, râzând cu 

gura la urechi. Ca prin farmec, teama se risipi de parcă au fost 
prieteni de când lumea. 

„Vă trebuiesc unelte” - îi sfătui înţeleaptă Veveriţă. - 
„Altfel, cu toată bunăvoința, nu veţi face nimic!” 

„Dar de unde să luăm?” - întrebă plin de curaj 
Ghiocel, care uitase de frică, de ploaie, de soare, de tot. 

„Vă aduc eu” - se oferi îndatoritoare musafira cea 
mustăcioasă. „La marginea de răsărit a pădurii, e casa unui 
pădurar. Acolo am văzut multe lucruri de care aveţi neapărată 
nevoie!” Şi fără să mai aştepte răspuns, ţuşt - se făcu nevăzută 
în frunzişul des, care trosni scurt în urma ei. 


HI 


Cât ai număra la cinci sute, Veverița sosi gâfâind 
aducând în spinare o încărcătură de douăzeci de ori mai mare 
ca ea. Începu să descarce: 

Un joagăr, un fierăstrău mai mic pentru tăiat crenguțe, 
topoare pentru spintecat copacii, ciocane, cuie, un ceaun şi 
alte lucruri trebuitoare unei gospodării, şi ... grijulia Veveriţă 
scoase din urechea stângă, o pungă cu mălai; apoi, se scarpină 
în urechea dreaptă, şi trase afară un pacheţel cu sare, pe care 
în graba mare îl aruncase tocmai hât, în fundul urechei. 

Mult se mai minunară copiii de atâtea lucruri, dar 
Veveriţa le explică zorită, că nu aveau timp de pierdut. 

În noaptea asta chiar, casa trebuia să fie gata şi 
uneltele duse neapărat la loc, pentru că pădurarul avea nevoie 
de ele a doua zi. 

Luna se ridicase sus deasupra poienei şi lumina mai 
tare ca ziua. Pârâul ascuns în covorul de frunze, murmura 
tainic, greierii se luau la întrecere cu broaştele gălăgioase; dar 
nu era timp de visat şi Veveriţa dădu fiecărui copil câte ceva. 


Biblioteca Judeţeană „loan N. Roman” Constanţa 


Lui Ghiocel îi dete joagărul cel mare pentru ca, împreună cu 
Mărgăritar, să taie copacii groşi; Viorel căpătă fierăstrăul cel 
mic şi se caţără sus în vârful unui plop înalt, să taie ramuri 
pentru împletit; Merişor luă toporul de coadă şi poc!, poc!, de 
răsuna pădurea - cioplea, netezea şi potrivea bârnele ca să se 
încheie bine. 

Cocoţat în vârful plopului, Viorel părea cât o furnică 
de mic. Deodată, făcând un pas greşit, alunecă şi căzu cu 
capul în jos. Norocul lui, că un păianjen grijuliu, tocmai 
țesuse pânza printre ramuri, aşa că bietul Viorel nimeri în 
pânza moale şi rămase acolo, legănându-se ca într-un hamac. 
Vai ce spaimă trăsese! I se oprise respiraţia, mititelul şi acum 
se odihnea în pânza de păianjen mai bine ca într-un pat. 


Norocul lui, că un păianjen ... 

... De sus ningeau leneş scame albe şi pufoase de plop, 
iar adierea blândă îl legăna lin. ÎL cuprinse o moleşală plăcută, 
închise pleoapele ... dar deodată sări ca ars, în sus! Îşi aduse 
aminte că avea foarte mult de lucru până a doua zi. Se 
desprinse cu băgare de seamă din pânza de păianjen, ca nu 
cumva să o strice şi se caţără din nou, cu fierăstrăul în mână, 
sus, în vârful plopului. 

„... ŞI se auzea - de îţi era mai mare dragul, - cântecul 
lui voios, amestecat cu hârâitul îndârjit al fierăstrăului. „Pâr, 
pâr” - trosneau crăcile; „fâş, fâş”, alunecau până jos, scoțând 
un „pleosc” jalnic, când atingeau pământul. 

Joagărul înainta de zor şi sforăitul lui puternic răsuna 
până departe, împletit cu vocile plăcute ale lui Ghiocel şi 
Mărgăritar. 

„Crrr, craa, scârrrţ” şi deodată „trosc!”. Coşcogeamite 
copacul se plecă neputincios, în faţa puiului de om, - foşnind 
să-ţi ia auzul. 

„Gata şi eu!” Strigă Merişor, aprins la faţă de bucurie. 
Într-adevăr, încă o lovitură zdravănă de topor şi un stejar 
falnic, se lungi ascultător, la picioarele mici, ale harnicului 
Merişor. 

- „La masă, la masă” - se auzi glasul cristalin al 
Lămâiţei. „După atâta muncă, ni se cuvine un pic de odihnă!” 

Cu ochii închişi, cu nările umflate, copiii alergară 
sprinteni spre trunchiul de pom, pe care se odihnea 
mămăliguţa aurie, din care ieşeau aburi calzi. 

„O! ce miros plăcut!” ... Niciodată nu le gâdilase 
nasul, un parfum mai deosebit ca acesta! ... 

Veveriţa cea năstruşnică, o învățase pe Lămâiţa să 
gătească. Alături, pe un cârlig, ceaunul gol sta bosumflat, 
mohorât, flămând ... 

Cu un firicel de iarbă, tăie Lămâiţa câte o felie de 
mămăliguţa caldă, pentru fiecare şi le puse pe foi curate de 
brustur. Mâncară mămăliguţa cu muguri proaspeţi şi acrişori, 


1? 

pentru că Veveriţa care urmase câtva timp medicina, îi sfătui 
să nu fie lacomi de la început. Cu timpul, se vor obişnui cu tot 
felul de bucate ... 

Nu te mai săturai privindu-i pe toţi, ghemuiţi în jurul 
mesei, lingându-şi necontenit degetele care se lipeau unul de 
altul, cu mămăliguţa caldă. La sfârşit, Veveriţa aduse un 
fagure de miere pe care îl dibuise într-o scorbură adâncă. 

Băură apă rece din izvorul care ţâşnea - limpede ca 
lacrima - dintr-o stâncă, apoi se apucară de lucru, cu aceeaşi 
tragere de inimă ca la început. Şi acum, poftească cineva să- 
mi spună că a mâncat vreodată, cu mai multă poftă, o masă 
mai gustoasă decât harnicii mei năzdrăvani! ... 


III 


Miezul nopţii nu bătuse încă şi casa era gata mai mult 
de jumătate! Când cocoşii trâmbiţau întâiele licăriri de ziuă, 
acoperişul era încheiat şi un brad falnic se înălța - înfipt bine - 
în vârful casei. lar când aurora trandafirie umplu de raze 
pădurea, micuţii mei dormeau cu sforăituri, care pe unde apu- 
case: 

Ghiocel şi Mărgăritar, strânşi unul în altul, se 
aciuiaseră sub o ciupercă mare şi zâmbeau în somn; 

Viorel, dormea fericit, sus, în pânza de păiajen, care îl 
scăpase de la o moarte sigură; 

Merişor, se cuibărise sub o pană moale de cocor şi se 
încălzise atât de mult, încât scosese mâinile şi picioarele 
afară! 

Merişor se cuibărise ... 


Lămâiţa, se strânsese în puful moale şi cald, la 
subțioara Veveriţei ... 

Zâna cea bună, veni în vârful picioarelor, zâmbi 
fericită de ceea ce văzu, apoi se făcu nevăzută, tot aşa uşoară 
precum venise. 

IV 


Cea dintâi care se trezi, fu Veveriţa grijulie. O aşeză 
pe Lămâiţa într-o scorbură căptușită cu puf şi câlţi şi p-aci ţi-e 
drumul, la casa pădurarului, cu lucrurile de împrumut. Nici nu 
băgase de seamă pachetul pe care Zâna îl ascunsese într-una 
din odăi; abia când se înnapoie, cotrobăind pe ici colo, pentru 
ca să facă ordine, dădu cu ochii de el. Scotocind, scoase la 
iveală o sumedenie de lucruri frumoase şi folositoare, cu care 
umplu repede casa. 

În odăița Lămâiţei aşternu un covor frumos cu maci 
roşii, o canapeluță moale pentru dormit, un dulap cu rochiţe şi 
albituri ca fulgul, o măsuţă de lucru cu toate cele trebuitoare 
unei gospodine pricepută şi harnică şi ... o oglinjoară, cu rama 
de aur, în care Lămâiţa putea să se gătească după bunul ei 
plac. 

Pentru odaia băieților, Veveriţa nu găsi niciun covor. 
Gândi însă, că bine a făcut Zâna, pentru că băieţii, mai ne- 
astâmpăraţi, l-ar fi stricat repede, ieşind şi intrând mereu, 
foarte adesea cu picioarele ude de rouă sau pline de praf. În 
schimb, găsi un cuier mare, două paturi largi, o masă şi un 
dulap doldora de cărți. Aranjă cum putu mai bine, apoi se 
duse la bucătărie, unde dichisi atât de frumos, încât ai fi jurat 
că a trecut pe acolo, mâna celei mai desăvârşite gospodine ... 

V 
In căsuţa din Pădurea Fermecată, viața se scurgea 
liniştită,, departe de orice zgomot supărător. 
Parcă de când lumea, fusese acolo împărăția celor 
cinci copilaşi, care se iubeau foarte multr erau cuminţi, mi- 


loşi, harnici şi mai presus de orice o ascultau pe Lămâiţa, care 
le ținea loc de mamă iubitoare. 


Puii 


RAII ri 
ANR A 
L d i 


Ah! cu câtă grije ... 


Ea îi pieptănase la început, până ce au învățat copiii singuri. 

Ah! Cu câtă grije le făcea cărarea într-o parte, dreaptă ca o 
linie îngustă, albă; iar când din întâmplare, câte un fir de păr 
răzleţ se încurca în pieptene, Lămâiţa îl descurca încet, cu cea 
mai mare băgare de seamă. Cu toate acestea, de câteva ori şi-a 
muşcat Ghiocel limba şi a strâns tare ochii, numai să nu o 
supere pe Lămâiţa. 


Ea le spăla rufele ... 


Ea le cârpea ciorapii, pantalonaşii, cămăşuţele, căci de, băieţii 
tot băieţi, fie ei la pădure, fie ei la oraş, sunt mai 
neastâmpăraţi, decât fetele şi îşi jupoaie repede hăinuţele de 
pe ei, ba chiar şi pielea la genunchi. Ea le spăla rufele în albia 
pârâului cristalin, ea gătea mâncare, din ce în ce mai gustoasă. 
Să fi mâncat compot făcut de Lămâiţa, nu l-ai mai fi uitat. Şi 
ca să puteţi să faceţi şi voi, drăguţi cititori, vă voi da reţeta, 
aşa cum a furat-o vântul din caietul de bucate al Lămâiţei: 

Muguri proaspeţi, opăriţi cu miere clocotită bine. Apoi 
frunze de vişin sălbatec, şi pe deasupra, două trei linguri de 
sare, ca să nu se zaharisească. 

Din ghindă uscată şi pisată mărunt, făcea Lămâiţa 
nişte turtiţe minunate pe care le ungea pe deasupra cu nectar 

cules sub raze de lună plină. Dar ouă de furnică la cuptor, cu 
sos de măceş, şi opărite cu unt de căprioară? Îţi lingeai 
degetele, mâncând bunătăţile pe care le gătea gospodina 
noastră. Şi dacă aş sta să vă înşir aici întreaga carte de bucate 
pe care şi-o întocmise Lămâiţa, nu mi-ar ajunge toată viaţa, 
atâta timp mi-ar trebui. Veţi întreba repede, crezând că m-aţi 
prins cu vreo minciună: „Dar cum şi-a întocmit Lămâiţa o 
carte de bucate, când nu ştia să scrie?” 

Ehe! Dragii mei, Lămâiţa şi frățiorii ei erau învăţaţi, 
nu jucărie. În orele libere, copiii învăţaseră să scrie şi să ci- 
tească. Toate cărțile cu care era doldora dulapul, fuseseră 
citite şi răscitite de ei; căci după cum v-am mai spus odată, 
Veveriţa învățase două luni medicina, aşa că acum, i-a fost 
foarte uşor să le arate copiilor, toată învăţătura ei; copiii erau 
deci, mai învăţaţi şi mai pricepuţi decât zece savanţi la un loc. 

Tot Veveriţa înțeleaptă şi miloasă, îi învăţă pe copiii 
să vină în ajutorul celor suferinzi şi oropsiţi. Strânse cu multă 
grije floare de muşeţel, floare de sunătoare, floare de tei şi 
alte o mulțime de buruieni folositoare şi bune de leac Pe unele 
le uscă, pe altele le fierse iar pe altele le pisă, şi umplu o 
mulţime de borcanele şi de sticluţe, cu doctorii bune de lecuit 
orice boală. Apoi, pe o tăbliță de lemn, scrise în limba 
vieţuitoarelor pădurii: - Consultaţii gratuite, pentru săraci şi 
pentru bogaţi. 

VI 


Chiar de a doua zi începură să sosească o mulțime de 
suferinzi. 

Cei dintâi care se opriră la uşa doctoriţei, erau foarte 
nenorociţi. O familie de Şoareci Albi, drăguţi, cu botişoarele 
roz. Mişcau neîncetat mustăcioarele lungi şi subțiri şi-şi 
roteau ochii rotunzi şi negrii ca nişte mărgeluţe. D-na Şoarec 
Alb şi D-nul Şoarec Alb, părinții celor douăsprezece odrasle, 
şedeau foarte smeriţi şi îşi muştruluiau copiii cum puteau mai 
bine, pentru ca să nu facă impresie rea. 

„Orice ai fi” - gândeau ei, - „trebuie să ai educaţie şi 
educaţia se capătă cu multă răbdare şi bătaie de cap; dar mai 
ales cu exemplu bun!” De ce adică, să nu se spună despre 
neamul lor: „Uite, cutare sau cutărică al D-nei şi D-lui Şoarec 
Alb, e foarte bine crescut!” Este o ambiţie pe care o are orice 
părinte, iubitor de odraslele lui. 

După ce D-nul Şoarec Alb îşi drese de câteva ori 
glasul îşi luă inima în dinţi şi ciocăni în uşa de brustur, care 
ascundea camera de consultaţie. Peste câteva momente de 
aşteptare, D-na Doctor Veveriţă, în halat alb de îți lua ochii, 
cu scufiţa tot albă, deschise grav, uşa la perete. 

Toate mărgeluţele se aţintiră deodată spre figura 
doctoriţei. Nu ştiai ce se oglindeşte în ele: Teamă, Mirare, 
Nedumerire, Rugăciune, încât pe Veveriţă era cât p-aci s-o 
umfle râsul; dar, demnă, îi pofti cu un gest şi îi făcu să şadă. 
Se aşezară câte doi pe un scaun, pentru că nu erau de-ajuns. 

Ochelarii Veveriţei sclipeau mai tare ca deobicei, 
urechile mai ţepoase, iar nasul, nervos din cale afară! Era 
întâia consultaţie şi Veveriţa avea emoţii nu glumă! Căuta ea 

să se stăpânească, totuşi, ochelarii alunecară de pe nas, iar 
când şi-i puse din nou, îi puse pe dos. Cel mai mic dintre fraţii 
Şoarec Alb, pufni de râs, dar o singură privire a D-nei Şoarec 
Alb îl făcu să tacă. Nenea, însă, adică mai marele frate Şoarec 
Alb, scoase un chiţăit atât de nostim, încât ceilalţi, trebuiră să- 
şi muşte vârful limbii ca să nu izbucnească în râs; chiar D-na 
şi D-nul Şoarec Alb, tuşiră fără nici un motiv. 

În sfârşit, D-na doctor Veveriţă, îşi drese glasul, apoi 
întrebă pe D-na Şoarec alb ce neplăcere o aduce, împreună cu 
întreaga familie. 

„Ah ! Doamnă Doctor” - se tângui mama Şoarec Alb - 
„poate aţi auzit că ni se mai spune şi Roade Mult. Ei bine, 
cine ne-a numit astfel, a avut puţină dreptate. Închipuiţi-vă, 
copiii, au găsit în casa vecinului, o ladă plină cu zahăr!” Vai, 
cum se roşise biata D-nă Şoarec Alb, când a trebuit să 
destăinuiască o asemenea ispravă! Din albă cum era, se 
făcuse roşie ca un mac aprins. Chiar tatăl Şoarec Alb, se 
schimbase grozav, în timp ce odraslele Şoarec Alb, ruşinoase 
plecaseră capul ca nişte flori ofilite. 

„Ei, ş-apo1?” o încuraje D-na Doctor. 

„O! oftă mama Şoarec Alb, cu lacrimi în ochi; „copiii 
au început să roadă cu nemiluita şi de bucurie au făcut atâta 
tărăboi încât atras de zgomot, stăpânul casei veni cu o bâtă 
mare! Şi acum tremur când mă gândesc ce bâtă grozavă avea 
omul acela în mână! Ridică binişor capacul lăzii şi începu să 
dea în dreapta şi în stânga, unde nimerea!” 

„Aha!” făcu Veveriţa cu dispreţ. „Vasăzică, ai fost şi 
dumneata acolo! Frumos exemplu, n-am ce zice!” 

„Vai D-nă Doctor!” făcu mama Şoarec Alb, „mă 
dusesem doară să îi aduc pe copiii acasă!” Veveriţa însă 
pricepu cu cine are de-a face şi întrebă înţepată şi 
dispreţuitoare: „ce s-a mai întâmplat pe urmă?” 

„Pe urmă, veni şi femeia stăpânului casei, cu coşcogea 
măturoiul. Închise uşa, şi se aşeză la intrarea vizuinei noastre. 

Cum nu aveam altă ieşire, vă puteţi închipui D-nă Doctor, sub 
ce ploaie de lovituri ne-am strecurat în culcuşul nostru!” 

„Biata bunica, acolo şi-a găsit moartea!” se amestecă - 
neîntrebat - în vorbă cel mic dintre fraţii Şoarec Alb! 

„O, o, o!” se miră D-na Doctor Veveriţă, luându-și 
capul în mâini! „Vasăzică întreaga familie; frumos, foarte 
frumos din partea dumneavoastră!” 

„Dar nu e ce credeţi d-voastră D-nă Doctor!”, făcu D- 
nul Şoarec Alb, plin de indignare; mama, ca şi soția mea, se 
duseseră să aducă odraslele acasă; vă rog să mă credeţi, pe 
cuvântul meu de ... Şoarec Alb, cinstit!” 

„Hm!” făcu Doctoriţa - fără să se fi convins de 
spusele d-lui Şoarec Alb - „copiii trebuiau să ceară, şi cu 
siguranţă că ar fi căpătat! Nu e frumos să furi avutul altuia. Şi 
... doamnă Şoarec Alb, precum şi d-ta domnule Şoarec Alb, 
exemplul porneşte de sus! Mă văd nevoită să vă spun că ceea 
ce aţi căutat aţi găsit, şi încă nu atât cât meritaţi!” Şi D-na 
Doctor, scoţându-şi ochelarii, se ridică hotărâtă să nu ajute 
unor clienţi atât de necinstiţi; dar ... privind-o din întâmplare 
pe D-na Şoarec Alb, o văzu îngălbenindu-se, iar ochii, ca 
două mărgeluţe negre, înnotau în lacrimi. Se întoarse blajină, 
răzgândindu-se şi le mângâie boticurile roz. Apoi dete 
fiecăruia îngrijirile necesare, iar la plecare le umplu braţele cu 
borcanele cu alifii bune de leac. Ce fericiţi erau toţi din 
familia Şoarec Alb! Nu ştiau cum să mulţumească bunei 
doctoriţe; ba chiar făgăduiră solemn, să nu mai râvnească şi 
să nu mai ia din avutul altuia, câte zile vor mai avea. Şi aşa, 
încărcaţi cu leacuri de tot felul, se depărtară încet, care cu 
urechiuşa bandajată, care cu piciorul în ghips, care cu codiţa 
înfăşurată bine, căci de război fusese, nu glumă!!! ... 

Şi aşa, încărcaţi ... 


VII 


Abia plecă familia Şoarec Alb şi se ivi o caleaşca 
aurită, trasă de paisprezece fluturi minunaţi. În caleaşca de 
aur, pe flori de levănţică, era culcată o vietate mică, palidă şi 
suferindă. Mult se mai miră Veveriţa cu asistenții ei, de musa- 
firii frumoşi, care sigur că erau foarte bogaţi, deoarece 
potcoviseră picioarele cailor fluturi, cu potcoave de aur, iar 
hăţurile presărate cu pietre scumpe, sclipeau de ai fi jurat că 
soarele a risipit pe ele, tot aurul lui strălucitor. 

Vizitiul, un ţânţar înalt, slab, cu ochii verzi, sări 
sprinten de pe capră, aruncă hăţurile ajutorului său şi cercetă 
locuinţa medicului, cu o privire dispreţuitoare. „Cum adică, în 
cocioaba asta, din brusturi şi iasomie, o să şadă stăpâna lui?” 
Foarte nervos, sări ţanţoş pe capră şi cât p-aci să întoarcă pe 
unde venise, dacă stăpâna lui, nu ar fi intervenit la timp. Abia 


Biblioteca Judeţeană „Ioan N. Roman” Constanţa 


înduplecat, trase rădvanul la scară, sări în faţa cailor ca să nu 
o ia razna şi îşi scoase respectuos chipiul. Stăpâna, mica şi 
plăpânda Tic-Tic, prinţesă de Frunză de Stejar, coborî lin, pe 
braţele sclavelor sale. Se făcu o linişte dumnezeiască, natura 
încremenise de parcă totul era un tablou, sau o carte poştală 
ilustrată. 

Veveriţa, impresionată la culme, pierdu boneta în 
iarbă, scăpă mânuşile pe care le călca acum în picioare, iar 
peste halatul alb ca zăpada, agăţă în pripă, zăpăcită, o pereche 
de pantaloni de ai lui Merişor, pe care tocmai îi adusese 
Lămâiţa să îi cârpească. 

Cine ar mai fi putut să rămână cu fruntea încreţită, sau 
cu privirea mânioasă, în faţa unui asemenea tablou? Se stârni 
un râs, de se clătinară copacii, frunza de brustur, care ţinea 
loc de uşă, se dădu de perete atât de tare, încât ieşi din ţâţâni, 
iar nobila Tic-Tic, alunecă din braţele care o ţineau şi căzu 
mototol la pământ. Caii se speriară ca de streche şi o luară 
razna, călcând în picioare pe bravul vizitiu, care rămase lungit 
în mijlocul drumului, ca un semn de mirare! Vă închipuiţi 
teama, uluiala şi zarva care s-a produs! Veveriţa dădea ordine 
peste ordine, pe care le încurcase în aşa fel, încât nu mai ştia 
nici ea ce spusese. Urechile i-se bleojdiseră în jos şi se 
lungiseră îngrozitor de mult, aşa ca la câinii de vânătoare, iar 
ochii, holbaţi din cale-afară, stăteau parcă s-o ia rasna, după 
caleaşca aurită. 

Slugile, leşinate de spaimă, căzuseră care pe unde le 
apucase leşinul, numai Lămâiţa cu frăţiorii ei îşi mai păstrase 
calmul şi se pregăteau să dea ajutor. Aduseră targa - din fire 
de raze de lună la întâiul pătrar - şi cu foarte multă băgare de 
seamă, aşeză - Lămâiţa - pe pernele moi, pe sărmana 
principesă Tic-Tic, care părea un fulg de păpădie. O duseră în 
camera de lângă cabinetul de consultaţii şi Lămâiţa rămase cu 
ea, în timp ce frăţiorii ei, culegeau cu două degete, pe ceilalți 
leşinaţi. Nu trecu mult timp şi Lămâiţa auzi un oftat uşor: 

Plăpânda Tic-Tic, deschisese ochii şi se uita mirată împrejur. 
Când o zări pe Lămâiţa, îi făcu semn să se apropie şi cu glasul 
încet, - cuprins de oboseală - povesti despre viaţa şi despre 
nobila ei origine. Aşa descoperi Lămâiţa, că plăpânda 
principesă Tic-Tic era urmaşă a vestitelor omizi mâncăcioase, 
care usucă stejarii falnici şi fac cel mai mare rău pădurilor. O 
ură nestăpânită umplu sufletul curat al Lămâiţei la gândul că 
un astfel de trântor nesuferit şi stricător se lăfăia în caleaşca 
aurită încât fără pic de milă pentru delicata principesă Tic- 
Tic, o apucă de mânuţa firavă şi delicată ca un fir de păr, şi o 
aruncă jos, în mijlocul odăii. Apoi, furioasă ieşi trântind uşa, 
şi se înapoie repede cu ceva în mână. Cât ai clipi, se auzi „fâş, 
fâş, fâş” şi demna urmaşă a nobilelor omizi Frunză de Stejar, 
împreună cu sclavele şi cu vizitiul cel slab, înfumurat şi cu 
ochii verzi, dispărură pe făraşul pe care îl adusese Lămâiţa. 
„„Hâşt!” Şi focul îşi primi vesel prada, în maşina de gătit. Nu 
se auzi decât câteva pocnituri uşoare, apoi focul cântă vesel 
mai departe, fericit că şi-a făcut datoria. Cânta şi Lămâiţa şi 
îşi săpunea de zor mâinile, când iată şi Veveriţa, cu un 
morman de cărți de medicină. Vroia să cerceteze bine toate 
cazurile de leşin, nu doară că nu se pricepea, dar acesta era un 
caz excepțional de grav, aşa că cerea o consultare a vrafului 
de cărți. Când o văzu Lămâiţa atât de gravă, o pufni râsul, 
apoi duioasă, duioasă de tot o strânse pe buna şi 
conştiincioasa Veveriţă în braţe, sărutându-i perii ţepoşi de pe 
frunte, de pe ochi, de pe bot. Şi o asigură că nu mai era nevoie 
de nimic, pentru că toţi leşinaţii se lecuiseră aşa deodată, ca 
prin farmec. Tocmai atunci se auzi un pocnet mai tare în 
maşina de gătit, pe care nu îl pricepu decât Lămâiţa, desigur, 
pocnise ultima leşinată, cea mai grasă, deci cea mai lacomă 
dintre ele. 

„Câte frunze or fi ronțăit şi câţi copaci falnici vor fi 
rămas trişti şi despuiaţi de frumoasa lor podoabă!” Hotărî să 
înceapă cu frățiorii ei, cel mai neîndurat război contra familiei 

omidă. Se ţinu de cuvânt şi în scurt timp nu mai rămase nici 
urmă de omidă în toată pădurea. 

Cum îi mai mulțţumeau copacii! O mângâiau cu 
lăstărişul lor proaspăt şi mlădios; „fâş, fâş, fâş”, se auzea 
neîncetat, cântecul de mulţumire al pădurei, scăpată pentru 
totdeauna de hrăpăreţii paraziți ... 

Mulțumită că a făcut o faptă bună, Lămâiţa se culcă 
fericită, dar nu putea să doarmă. Fie că era prea obosită, fie că 
era prea fericită; căci şi oboseala prea mare şi fericirea prea 
mare alungă somnul. 

Era o lună minunată, un potop de salbe de argint cădea 
pe acoperişul casei, se furişa pe fereastră pe patul Lămâiţei, 
pe părul, pe faţa ei, încât toată odaia era luminată ca ziua. Ce 
basm fermecat spunea pârâul limpede şi rece, că amuţise 
pădurea şi privighetorile? Lămâiţa încercă să prindă frânturi 
din basmul fermecat, dar sforăiturile frățiorilor ei, nu o lăsară. 
Râse cu bunătate, gândindu-se la ei, pe care îi recunoştea 
după felul în care sforăiau: Mărgăritar, sforăia cu gura puţin 
căscată, făcând uneori pauze, ca şi când ar fi numărat; 
Merişor, sforăia apăsat şi prelung, ca un purceluş prea sătul; 
iar Ghiocel şi Viorel, parcă aveau un joagăr în nas! 

Muzica asta, în loc să o supere, o legănă pe Lămâiţa, 
până când începu să o cuprindă o ameţeală uşoară, apoi aripi 
nevăzute o ridicară ca pe un fulg, sus, sus, în ploaia de raze, 
tocmai la lună. 

Veveriţa, mai dădu o raită pe la copiii ca să vadă dacă 
s-au dezvelit sau nu, apoi, în odăiţa ei - de la mansardă, - cu 
coatele pe fereastră şi cu capul sprijinit în palme, începu să 
depene de pe caerul vremei, copilăria ei, viaţa ei toată ... 

VIII 


A doua zi, se sculară cu toţii, dis de dimineaţă; fiecare 
ştia ce avea de făcut, aşa că vremea se scurgea în linişte şi 
înţelegere deplină. Se făceau mari pregătiri pentru operaţia de 
după amiază, întâia operaţie! O biată albină lucrătoare îşi 
rupsese aripioarele de prea mult zbor din floare în floare; ba 
chiar unul din picioarele cărătoare de nectar, îi atârna scrântit, 
în jos. Luase o încărcătură de şase ori mai mare decât ea şi 
acum sărmana albină aştepta cu inima strânsă de teamă, în 
cabinetul doctoriţei. 

Ora hotărâtă operaţiei sosi, totul pus Ja punct, şi într-o 
curăţenie perfectă, operaţia începu. Se aduseră câteva aripi 
uscate de libelulă, pentru ca lumina să fie cât mai puternică şi 
„.. Doamne ajută! Nu se auzea nici măcar respiraţia vreunuia 
din ei. Un fir de păianjen de ar fi căzut, s-ar fi auzit, atât de 
mare era liniştea ce domnea stăpână, în sala de operaţii!! 

Aripioarele fură lipite atât de bine, încât albina se jura 
că se simte mult mai uşoară şi mai tânără ca înainte, iar pi- 
ciorul, o, desigur, niciodată nu fusese mai puternic şi mai 
sprinten decât acum. 

Şi albina, o rugă pe D-na Doctor să i-le scoată şi pe 
celelalte, pentru ca să i-le potrivească tot atât de bine, ca pe 
cel dintâi ... 

Fu o adevărată explozie de bucurie, când albina 
fericită, se roti lin în toată încăperea; parcă era un mic 
aeroplan, aşa zumzăneau aripioarele sigure de ele. Şi pentru 
ca albina să nu se anemieze din cauza unei operaţii atât de 
grea, Veveriţa îi dete o picătură de doctorie, pe care n-a vrut 
în ruptul capului să o spună, aşa că nici eu nu am de unde să o 

ştiu. Drept răsplată, albina care căpătase puteri nebănuite, 
aduse binefăcătorilor ei, un stup mare plin cu miere, pe care îl 
încarcă pe aripioarele lipite în ajun; şi aşa, rămaseră prieteni 
adevăraţi, pentru totdeauna, dar prieteni adevăraţi, nu glumă 


IX 


Veveriţa îşi freca - mulţumită - palmele şi se aşezase 
în capul mesei, în timp ce copiii aranjau tacâmurile, farfuriile, 
paharele. Toţi erau fericiţi şi forfoteau cu atâta zor încât ai fi 
zis mai degrabă că un roi de albine harnice, se luaseră la 
întrecere. 

Ah, ce minunat mirosea ciorba pe care tocmai o 
aducea Lămâiţa, pe o tavă lustruită şi lunecoasă, ca oglinda 
unui lac, pregătită pentru patinaj. Aşteptau lingându-şi buzele 
cu nerăbdare şi urmărind cu ochii lacomi, castronul alb atât de 
nepreţuit. Dar, nu ştiu ce făcu, ce drese Lămâiţa, că în loc să îl 
pună pe mijlocul mesei cum făcea deobicei, îl puse în capul 
lui Mărgăritar, care şedea cel mai cuminte dintre ei, - mititelul 
- şi nu se aştepta câtuş de puţin la asemenea baie. 

Se auzi un „ah!” - mustrător - al Veveriţei şi un 
murmur de părere de rău al celorlalţi, care se uitau nedumeriţi 
la şiroaiele de ciorbă, - grăbite - din părul, de pe urechile, de 
pe obrajii şi de pe hăinuţele albe ca zăpada, ale lui Mărgăritar 


O, cum se mai roşise Lămâiţa, - de părere de rău! 

Începu să plângă cu suspine, şi nu se potoli decât 
atunci când Veveriţa o alintă blajin, spunându-i că ea văzuse 
bucătari pe la case boereşti nu glumă, care răstoarnă câteodată 
mâncarea pe Jos, apoi o adună repede cu mâinile şi o servesc 
stăpânilor la masă, ca şi când nimic rău nu s-ar fi întâmplat. 

Se mai lumină Lămâiţa puţin, mai ales când Mărgăritar o 
asigură că nu păţise cine ştie ce. Avusese mare noroc, că 
fusese o zi de post şi ciorba era rece; şi cum orice rău are şi 
partea lui bună, Mărgăritar îşi linse buzele, ba chiar şi 
palmele, cu limbuţă lui mică şi roz; apoi, sorbi - liniştit - 
ciorba, care se prelinsese în buzunarul de sus, din stânga 
hainei. Nu prea se arătă încântată Veveriţa, de felul în care 
mâncase Mărgăritar, dar, de data asta, se făcu că n-aude, n-a 
vede căci de, fusese ceva cu totul neobişnuit, Ş-apoi ciorba, 
ah, ciorba de păpădie, era atât de gustoasă, încât Veveriţa se 
gândi roşindu-se puţin - că ar fi făcut şi ea, tot ca Mărgăritar 


X 


Curând, Veverița cea înțeleaptă şi bună, împlinea o 
sută cincizeci de ani, iar ca semn de adâncă dragoste şi 
recunoştinţă, copiii îi făcură în taină o poezie, pe care avea să 
o declame Viorel, cu glasul lui cald şi parfumat. 

Tot în taină, Lămâiţa îi pregăti o mulțime de bunătăţi 
pe care le ascunse cu grijă într-o scorbură, ceva mai departe 
de casă, pentru că mustăcioasa descoperea repede orice: O 
vedeai îndată ridicându-se în două lăbuţe mişcând mustăţile 
în toate părțile şi până nu găsea, nu se lăsa. 

Ziua cea mare sosi, cu multe bătăi de inimă şi cu 
foarte multă forfoteală. 

Viorel, dispărea din când în când ca să mai citească 
odată poezia pe ascuns, pentru ca să nu facă vreo greşală; 
Ghiocel, căţărat prin toţi copacii căuta atent, alune, nuci şi jir, 
bucate preferate de Veveriţă. 

Curând, Veveriţa cea înţeleaptă ... 


Merişor îi împletise o coroniță de toată frumuseţea, 
din floricele parfumate pe care le-a căutat cu multă osteneală. 

Mărgăritar, strânsese în cupe albe, rouă răcoritoare şi 
o ţinea ascunsă la răcoare, ca să nu i se strice gustul. 

lar Lămâiţa, sărăcuţa de ea, roşie, roşie de bucurie şi 
de atâta zor, aranja masa cea lungă şi netedă ca sticla, pe care 
o ciopliseră băieţii, dintr-un tei bătrân. 

Încă cinci minute de aşteptare şi sărbătorita îşi făcu 
apariţia, de pe o ramură tânără, ce se îndoi până la pământ. 
Buimăcită, Veveriţa clipi de câteva ori, se frecă la ochi apoi, 
dumirindu-se, începu să plângă cu hohote. Ceilalţi, uluiţi, în- 
cepură să plângă şi ei. „Ah! drăguţa mea, să fi putut vedea 
scena aceasta duioasă, n-ai mai fi uitat-o chiar dacă ar fi să 
trăieşti o mie de ani!!” 

După ce se mai liniştiră, copiii se repeziră spre 
Veveriţă, o îmbrăţişară cu multă căldură şi îi sărutară mâna cu 
deosebit respect. Biata Veveriţă, înduioşată peste puterile ei, 
tremura toată; noroc, că îi oferiră repede un scaun în capul 
mesei, altfel, sigur, cădea jos istovită cu totul. Abia acum 
începură prezentările, - căci copiii invitaseră pe toţi vecinii 
apropiaţi - şi musafirii, sfioşi şi 
tăcuţi, care şedeau ca nişte sfinți zugrăviți, veniră pe rând: 

D-na şi D-nul Răgace, eleganţi în haine negre 
lucitoare, impuneau prin ţinuta lor majestuasă. Luară poziţie 
de drepţi, apoi se ploconiră atât de mulţ, încât D-nul Răgace, 
care se cam îngrăşase în ultimul timp, simţi o pârâitură 
straşnică la subțioara dreaptă. De ruşine, se făcu mai negru şi 
în fâstâceala lui, dete mâna stângă Veveriţei care zâmbi 
îngăduitoare. 

D-na Greier, singură, cernită, slăbită grozav de la 
moartea soţului său, înainta sfioasă, făcu o plecăciune, şi 
cuprinsă de emoție începu să suspine încet. Veveriţa, văduvă 
şi ea, o mângâie blajin apoi o pofti să şadă în stânga ei. 

D-na şi D-nul Boul lui Dumnezeu, în hainele 
obişnuite, roşii cu picăţele de tuş, se scuzară cum putură, dând 
vina pe croitor, care în graba lui, greşise bunătate de stofă; aşa 
că acum, fâstâciţi, se simțeau foarte rău cu îmbrăcămintea lor 
de toate zilele. Iar D-na Boul lui Dumnezeu, era cât p-aci să 
uite de cadoul pe care îl adusese. Foarte ruşinoasă, D-na se 
desfăcu la piept, scoase de acolo, un şirag de mărgele roşii cu 
bobite negre şi îl prinse, tot ruşinoasă, de gâtul Veveriţei. 
Căpătă în schimb o sărutare apăsată, lângă una din urechi. 

D-na şi D-nul Licurici, scânteind de frumusețe, 
sărutară mâna venerabilei bătrâne şi îi puseră pe cap o cunună 
de luminiţe, care luceau de îți lua ochii. 

D-na şi D-nul Furnică în ţinută de gală, se ploconiră 
adânc. Când Veveriţa o privi mai bine, D-na Furnică se roşi 
până în albul ochilor. Pricepu ea că odraslele Furnică, în 

număr de câteva sute daseră năvală la borcanele cu dulceaţă 
ale Lămâiţei, şi când Veveriţa îi surprinsese, odraslele 
fuseseră cam ... necuviincioase, aşa că Veveriţa o învinuise 
mai mult pe D-na Furnică - pe mama - decât pe copiii. Şi 
privirea de acum, era o rămăşiţă de mustrare, care până la 
urmă se transformă în bunătate, căci - se gândi Veveriţa - e 
greu să creşti un singur copil, dar câteva sute. 

Numeroasa familie Albină, cu faguri grei de miere, şi 
cu făclii de ceară curată, îşi făcu apariţia, în zumzet de ari- 
pioare. Veveriţa, în picioare, le făcu o primire deosebită, aşa 
cum se cuvine unor prieteni vechi şi adevăraţi. 

D-na şi D-nul Şoarec Alb, cu cele douăsprezece 
odrasle, nu îndrăzniră să apară, ci sfioşi, priveau cu ochi 
lacomi şi curioşi, de după nişte tufe de iasomie, îşi călcaseră 
făgăduiala de a nu mai jefui avutul altuia, şi acum, cu 
conştiinţa neîmpăcată, nu le venea să dea ochi de aproape, cu 
binefăcătoarea lor. 

Într-o tăcere solemnă, glasul dulce şi parfumat al lui 
Viorel, începu, ca un susur molcom, ca o şoaptă mângâie- 
toare: 


DRAGEI NOASTRE VEVERIŢE 


I 
Să ne trăieşti, o Veveriță dragă, 
Cât cerul, marea şi pământul 
Și fericită viaţa 'ntreagă 
Să ni te ţină Domnul Sfântul. 


II 
Iar dacă este scris vreodată 
De tine să ne despărțim, 
Cu toţi răspundem deodată: 
„Mai bine bucuroşi, murim!!” 

Glasul dulce al lui Viorel ... 


III 
Căci, Veveriţă adorată, 
Din pom de nu te coborai 
N-am fi făcut noi niciodată, 
Poiana, colțişor de rai! 


IV 
O! Veveriţa noastră dragă; 
Mulţi ani, Mulţi ani să ne trăieşti 
Şi fericită viaţa 'ntreagă 
Să-ţi deie Domnul, ce doreşti ... 


Când isprăvi de citit, era roşu ca focul şi nu îndrăznea 
să ridice ochii din pământ. Toţi aplaudară puternic în strigăte 
de bravo, ura, mulţi ani trăiască şi până la urmă cine mai 
înţelegea ceva? 

Veveriţa, zguduită de plâns, nu putu să zică nimic, ci 
doar îl strânse pe Viorel atât de tare la pieptul ei, încât săr- 
manul Viorel era gata, gata să se înnăbuşe. Strănută de câteva 
ori, pentru că îl gâdilase în nas un fir de păr din blana aspră şi 
țepoasă a Veveriţei. 

Merişor veni sfios cu coroniţa lui, care se cam 
veştejise, dar Veveriţa îi mulțumi asigurându-l că niciodată nu 
văzuse o coroniţă mai frumoasă ca aceia. 

Cupele cu rouă, aduse de Mărgăritar, pe o tavă lucrată 
de el, făcură o impresie puternică asupra Veveriţei. Fiecare 
luă câte un pahar şi ciocnind, urară sărbătoritei, numai lucruri 
bune. Şi pentru că băutura bună încălzeşte inima şi dezleagă 
limba, începu o veselie atât de mare, încât vântul şi copacii 
amuţiră de admiraţie. 

Rând pe rând, trecu în stomacurile musafirilor, 
delicioasa ciulama de urzici, neîntrecuta tocăniţă din foi de 
brustur, minunatul stufat din flori de nufăr, ouă de furnică la 
cuptor cu salată de cimbru sălbatic!! 

Ah! aroma care se răspândea înviorătoare, din salata 
de cimbru sălbatic! Închideai ochii şi respirai adânc, încet, de 
teamă să nu se risipească ... 

Nu pot să nu pomenesc de turtiţele cu susan şi miere 
care se lipeau de cerul gurii atât de tare, încât la un moment 
dat nu se mai auzea decât un mormăit nostim, un fel de bâzâit 
din care nu înţelegeai nimic. 

Alunele, nucile şi jirul pe care le adusese Ghiocel, fură 
ronţăite cu atâta poftă, încât se auzea de departe ... 

Nici nu se putea să nu se isprăvească o asemenea 
masă împărătească, fără o horă ameţitoare, care bătători iarba, 
de parcă nici nu fusese cândva ... 

Hăt, târziu, când umbra înserării se lăsă domoală, 
musafirii se gândiră că au şi ei casele lor. Se despărțiră cei 
mai buni prieteni din câţi au fost vreodată, iar D-na şi D-nul 
Licurici, se oferiră să le lumineze calea, pentru că Luna, supă- 

rată că nu fusese poftită şi ea la ospăț, se ascunsese 
bosumflată după o maramă de nour ... 


XI 


Ca un vis au trecut zilele însorite şi îmbălsămate de 
vară! În Poiana Fermecată nu se mai simţea atâta veselie! 
Domnea o linişte apăsătoare, un început de grije nelămurit 
bine. Pădurea chiar, nu mai fremăta ca mai înainte. Era 
obosită, îşi mişca alene crengile greoaie, iar frunzele aproape 
palide, erau adâncite în visare. 


Ca un vis, au trecut zilele însorite de vară ... 


Copiii, care altădată răscoleau pădurea cu veselia lor, 
erau din ce în ce mai abătuţi. Le dispăruse sprinteneala care 
nu îi ţinea locului o clipă măcar. Şi într-o seară, când vântul 
scutura cu furie copacii, Lămâiţa îl surprinse pe Ghiocel, 
cufundat în rugăciune, în colţul cel mai întunecat al odăi. 

„O! buna mea Zână” - suspină el dureros de trist - „fă- 

mă iarăşi floricica micuță, albă şi neştiutoare, care vesteşte 
sosirea primăverii!!!” 

Şi ... toţi, într-un singur gând, îngenunchiară în tăcere 
lângă frăorul lor, şi o rugară fierbinte, pe Zâna cea bună, să 
le dea înfăţişarea lor de la început... 


XII 


Ploua cu găleata, vântul parcă vrea să ia pe sus căsuţa 
cu copiii cu tot. Pe canapeaua Lămâiţei, Veveriţa gemea în- 
cet. leşise pe ploaie, şi răcise grozav. De două zile se chinuia 
rău de tot. Acum părea că nu o mai doare nimic, dar totuşi 
gemea. Se gândea că e bătrână şi presimţea ceva. 

Copiii şedeau tot timpul în jurul ei, mângâind-o şi 
alinând pe cât se pricepeau, durerea bietei Veveriţe. 

Vai, ce mult îmbătrânise în două zile de boală! Albise 
de tot, ochii erau duşi în fundul capului, iar zbârciturile 
adânci o îmbătrâneau cu cincizeci de ani! Bieţii copilaşi ar fi 
vrut să îi spună şi Veveriţei dorinţa lor, dar văzând-o atât de 
bolnavă, au tăcut, ca să nu i se înrăutățească boala. Ei, 
mititeii, nici nu bănuiau măcar, că sărmana Veveriţă auzise 
rugăciunea lor către Zână şi la gândul că va rămâne iarăşi 
singură fără copiii dragi pe care îi iubea atâta, ieşise prin 
ploaia rece şi acuma ... acuma aştepta ea ceva care să o 
mântuiască ... 

Răpăitul ploii încetă o clipă, vântul strânse brusc 
strunele, iar un mănunchi de raze palide, străbătu sfios, prin 
ceața care se destrăma. O rază mai îndrăzneață, lunecă prin 
fereastră şi se opri mângâioasă pe capul bătrânei Veveriţe. O 
alintă blajin pe frunte, pe ochi, apoi se stinse în neant, ducând 
cu ea, sufletul bun, duios şi cald, al mustăcioasei, care rămase 

cu ochii deschişi cuprinzând într-o ultimă îmbrăţişare copiii 
atât de dragi ... 


XIII 


În mantia părului ei de aur Zâna cea bună veni uşoară 
ca o frunză desprinsă de pe ram. La poalele copacului gros, - 
de nu îl puteau cuprinde zece oameni de gros, - copiii 
aşteptau sgribuliţi în tăcere. În sufletele lor curate se dădea o 
luptă mare, care îi ameţea. Peste câteva clipe aveau să fie 
iarăşi micuţe şi neştiutoare floricele, dar ochii lor erau ațintiți 
spre căsuţa din Poiana Fermecată, unde petrecuseră atâtea zile 
minunate, unde iubita lor Veveriţă se odihnea şi acum, 
învelită bine, pe canapeaua Lămâiţei ... 

Zâna cea bună atinse cu toiagul fermecat, o singură 
dată pe Ghiocel; cât ai clipi, răsări în locul acela, un mă- 
nunchi de frunze uscate. Copiii, cu lacrimi în ochi, se repeziră 
şi sărutară frunzele de pe jos. Vai, atât mai rămăsese din 
veselul Ghiocel! 

„La primăvară, la primăvară? - strigară ei 
îmbrăţişându-se plângând; 

„La primăvară, la primăvară” - foşniră încet, ca un 
suflu - frunzele veştede de Ghiocel; 

„La primăvară, la primăvară” - vui pădurea 
înlăcrămată; 

„Da, da, la primăvară” răspunse căsuţa din Poiana 
Fermecată; 

„La primăvara” susură trist pârâul umflat de atâta 
plâns; 

„La primăvară, la primăvară”, - suspină îndurerată, 
firea întreagă, în jurul lor ... 

Şi Zâna atinse cu toiagul fermecat, pe rând pe fiecare 
copil: Pe Viorel de două ori, pe Merişor de trei ori, pe 
Mărgăritar de patru ori. 

Când se văzu singură Lămâiţa, începu să plângă cu 
hohot, dar Zâna cea bună o strânse lung la pieptul ei, o duse 
în braţe până la tufişul singuratic şi trist şi cu o sărutare o 
prefăcu din nou în tufă de iasomie ... 


XIV 


Câţiva fulgi albi jucăuşi, porniră de sus - din cerul de 
plumb - se rotiră de câteva ori în aer apoi se lăsară tăcuţi pe 
frunzişul veşted, în iarba uscată. 

A doua zi, căsuţa din Poiana Fermecată, nu se mai 
zărea din nămeţii uriaşi de zăpadă ... 


A doua zi, căsuţa din Poiana Fermecată ... 

CARTEA a Il-a 

Zăpada se topise de parcă nici nu fusese cândva: un 
vânticel călduţ prinse a legăna domol crengile înmugurite. 

O copilă bălană, cu părul galben ca razele de soare, cu 
ochii albaştri, alerga neastâmpărată, de la câmpie la deal, 
încurcându-se printre crengile livezilor bogate, iar de acolo, 
sus prin pădurile nesfârşite de fag şi stejar pe care le trezea 
din amorţeală cu cântece vesele; apoi se pierdea în negrele 
păduri de brad cu care se lua la hârjoană, de se auzea foşnetul 
frunzelor subțiri şi ţepoase, până departe; ca pe urmă, uşoară 
ca fulgul să se împrăştie pe piscurile înalte sau prin prăpăstiile 
primejdioase, şi nu rămase nici un colțişor necercetat de 
minunata vesela copilă. 

Pe braţ avea un coşuleţ fermecat din care presăra cu 

dărnicie, puzderie de floricele albe, albastre, galbene, roşii, 
care de care mai frumoasă, şi mai dulceag parfumată. 
Nici un muritor n-a avut fericirea s-o vadă, dar toată lumea o 
simţea şi o aştepta cu braţele deschise. „Ce parfum! Ce putere 
de viață!” Se auzea pretutindeni! „Ah! Primăvara, vine 
Primăvara; uitaţi-vă ce flori minunate au scos căpşoarele din 
iarbă! Şi mugurii plini, stau gata să plesnească!” 


Biblioteca Judeţeană „loan N. Roman” Constanţa 


Pe braţ avea un coşuleţ ... 


Copiii nu mai aveau astâmpăr, îşi aruncau cât colo 
hăinuţele groase şi căciulile de oaie şi numai în cămaşe cu pi- 
cioarele goale, zburdau, bătând voioşi din palme: 

„A venit frumoasa Primăvară, a venit frumoasa 
Primăvară!” 

Ei ... şi ... drăguța mea, întâiele floricele care se 
risipiră din coşuleţul fermecat, erau albe ca fulgul şi sfioase 
de tot. 

„Ghiocei, bunicuţo, ghiocei” bătu veselă, - nepoţica - 
din palme! 

Şi ghioceii au căzut la şes, printre ultimele urme de 
zăpadă, la deal pe sub copacii goi şi trişti, la pădure prin co- 
vorul umed, al frunzelor moarte în anii trecuţi. Mai ales în 
jurul unui bordei sărman, ghioceii căzură atât de deşi şi mulți, 

încât părea un covor alb, ţesut din fire de zăpadă. Ghioceii 
aceia nu se scuturau niciodată, iar în nopţile cu lună, se 
deschidea puternic şi scânteiau mai tare ca pietrele prețioase. 

Se spune că odată Zâna Primăvara era să fie omorâtă 
de ger! Tocmai acolo, lângă colibă, o aripă puternică de 
îngheţ, care îşi lua zborul spre alte meleaguri, încolţise 
duşmănoasă pe biata copilă cu părul bălai. Îi răsturnă cu furie 
coşul, împrăştie floricelele pe jos, şi o lovea năpraznic; dar 
uşa colibei se deschise prietenoasă, la timp. Un val de frig o 
aruncă înnăuntru, pe biata Zeiţă cu părul bălai. Apoi, uşa se 
închise şi se înţepeni atât de tare, încât viscolul, cu toată 
puterea lui, n-a mai putut s-o deschidă! 

În faţa vetrei, se odihnea un tânăr cioban. Plete bogate 
îi adumbreau ochii îi acopereau umerii laţi; sumanul verde pe 
care se resfirau în voie, şuviţe de întuneric din părul lui, iţarii 
albi strânşi pe picior, îl făcea să pară mai degrabă un Făt- 
Frumos. 

Nici n-apucă să întoarcă capul spre uşă, că zâna îi 
acoperi ochii, cu vălul ei. Nu trebuia s-o vadă nici un muritor. 

În zadar se rugă ciobanul să-i dea voie să o zărească 
măcar, pe minunata copilă pe care o primise de atâtea ori cu 
braţele deschise când era copil, iar mai târziu, om în toată 
firea. 

Viscolul şuiera cu furie, lovind în pereţii de lemn ai 
colibei sau se repezea nebun pe hornul vetrei şi murea nepu- 
tincios în jarul care umplea de lumină, odaia. 

Un singur fir de ghiocel rămase agăţat pe fundul 
coşului şi acum ridicase căpşorul - mirat de atâta căldură. 
Zâna îi luă repede, îl duse la buze apoi îl prinse la cheutoarea 
sumanului, sus în partea stângă a pieptului, lângă o şuviţă 
răzleaţă ce tremura în neastâmpăr. Ciobanul luă mâna Zânei 
în mâinile lui, o duse încet la buze apoi acoperi cu ea, 
plăpânda floare de ghiocel. 

Aşa, în cântecul neînțeles al focului, Zâna îi povesti 

ciobanului de ce o duşmănea de moarte urâciosul îngheţ; îi 
povesti despre minunata ei călătorie în ţări îndepărtate; de 
alaiul florilor; de cântecul păsărelelor; de dansul uşurel al 
fluturilor colorați. Şi ... pe când Zâna Primăvara povestea 
încet atâtea amintiri fermecate, zorile se iveau liniştite şi 
aprindeau fereastra în roşu arămiu. 

Era o Auroră senină; viscolul trecuse, de parcă nici nu 
fusese cândva. Vru să-şi ia rămas bun de la cioban, dar acesta 
îşi ascunse faţa, căci lacrimi din belşug se prelingeau pe 
obraji, pe pletele resfirate, pe sumanul verde. Şi nu ştiu bine: 
Lacrămi de-ale ciobanului erau, sau ce, în cupele palide şi 
delicate de ghiocel? 

„O! nu pleca buna mea Zână”, o rugă el deznădăjduit! 
„Sunt singur pe lume, sunt singur de tot!” 

Zâna se desprinse din braţele care o rugau şi pluti 
uşoară spre uşă. 

„Nu se poate” îi răspunse ea „gândeşte-te câtă lume 
mă aşteaptă? Câţi sărmani care au îngheţat de gerul aspru al 
iernei, nu vor fi aşteptând sosirea mea; dar copiii săraci şi 
bolnavi care nu au altă bucurie decât razele călduţe de soare, 
câmpul verde smălţuit cu flori, cântecele păsărelelor şi roiuri 
de fluturi minunat colorați?” Vru să deschidă uşa dar ciobanul 
o apucă din nou: 

„Lasă-mă să te văd, minunată Zână, o clipă măcar!” 
Dar Zâna se înspăimântă la asemenea gând! Ştia bine că cine 
ar privi-o în faţă, ar muri numaidecât! Îi alunecă din braţe şi 
pieri uşoară ca un vis. Ciobanul îşi smulse vălul şi o zări în 
clipa în care trimetea o sărutare colibei şi floricelelor risipite 
pe jos. 

Dar ... vai, blestemul trebui să se împlinească şi 
muritorul cioban fu pedepsit pentru îndrăzneala lui. 

Acolo, în mijlocul colibei, îl înmormânta Zâna, 
scăldându-l cu lacrămile ei. 

Cu vremea, răsări în locul acela o mlădiţă albă de 

mesteacăn, care crescu, umplu încăperea ieşi prin acoperiş îşi 
înnălță capul semeţ peste ceilalți copaci ca să poată privi în 
calea Primăverii dragi. Crengile mlădioase le lăsă în jos spre 
colibă ca pentru a o adăposti de vreme rea. 

În fiecare an, Zâna Primăvara luneca voioasă şi plină 
de lumină spre locul ştiut numai de ea. Mesteacănul simţea 
sosirea ei şi prin mii de frunzuliţe verzi, îi trimetea Zânei, 
sufletul lui, viaţa lui toată. Era fericit la gândul că nu rămă- 
sese cioban ca mulţi alţii de seama lui. Fremăta mişcându-şi 
crengile subțiri şi moi, de parc-ar fi spus: „Nu mai sunt 
singur, nu mai sunt singur!” 

Ghioceii risipiţi în jurul colibei nu se vestej au 
niciodată, pentru ca vara ca şi iarna, toamna şi primăvara să 
țină de urât singuratecului mesteacăn. 

Astfel orânduise Zâna Primăvara, cu părul bălai ... 


HI 


Căsuţa din Poiana Fermecată era cufundată în liniştea 
în care o lăsaseră toamna trecută, micuţele floricele. Pe 
canapeaua Lămâiţei, Veverita dormea, mereu, acoperită bine 
ca să nu îi fie frig. Aşa o lăsaseră copiii, aşa o găsi acum Zâna 
Primăvara, care ajunse cântând prin Poiana Fermecată. 

Risipi pretutindeni, tot felul de floricele, apoi se opri 
mirată în faţa căsuţei. Ştia bine că anul trecut nu fusese nici 
urmă de căsuţă acolo; mai ştia că în Poiana Fermecată nu 
pătrunde nici un muritor de rând, ci doar ciutele sprintene şi 
speriate, ce zburdă la un loc cu iezii. 

Zâna se apropie de uşă, o deschise şi cercetând toată 
casa zâmbi dulce, aşa cum numai o Zână ştie să zâmbească. 
Era sigură că descoperise căsuţa unei familii de pitici. 

„Dar Veveriţa asta, cum doarme pe o astfel de vreme, 

Doamne? Nu s-o fi săturat de atâta somn?” Deschise larg fe- 
reastra, chemă un mănunchi de raze de soare şi le aşeză pe 
ochii, pe faţa, pe toată Veveriţa cât era de lungă. Cât ai zice 
trei, Veveriţa mişcă o ureche, ba le ciuli pe amândouă, mişcă 
o lăbuţă amorțită, apoi pe celelalte, deschise leneş pleoapele 
ca să nu o supere lumina prea mare, căscă gura până la urechi, 
mai făcu câteva mofturi, se propti în coadă şi sări în sus, 
sprintenă ca la şaisprezece ani! Se repezi la oglinda Lămâiţei 
şi se strâmbă de ceea ce văzu. Toţi păianjenii îşi făcuseră cuib 
în blana ei, în urechile ei, ba unul mai îndrăzneţ întinsese 
pânza în nara stângă a Veveriţei şi acum tocmai trecea cu 
suveica în nara cealaltă ca să isprăvească țesătura. Foarte 
supărată, Veveriţa îşi vâri nervoasă o lăbuţă în nas, (vai, să fi 
făcut gestul acesta vreunul din copii!) apoi strănută atât de 
puternic încât păianjenii fugiră de-a rostogolul ca nişte 
mărgeluţe negre, iar pânza plutea hăt, departe în văluri 
alburii, de ai fi zis că sunt vălătuci de nouri. 

Se scutură straşnic, şi iat-o la lucru, cu puteri tinere, 
cu încredere şi avânt. Găsi mătura în colţul în care se odihnea 
deobicei anul trecut şi ... fâş, fâş, fâş, mătura cânta în felul ei, 
zorind; şi tra-la-la-la-la, Veveriţa se lua la întrecere, 
amintindu-și frânturi de cântece, cu care copiii umpluseră 
anul trecut, pădurea. 

Ah ! copiii! ... şi la gândul ăsta, începu Veveriţa să 
plângă, să plângă, să măture, să măture zorită, să cânte, să 
cânte, toate în acelaşi timp, încât mătura amețită se opri din 
lucru, mirată: 

„De unde Doamne atâta ploaie, pe vremea asta plină 
de raze de soare?” Podelele erau ude leoarcă de lacrămi calde 
ca şi sufletul cald, al duioasei Veveriţe. Şi nu-i de mirare, că 
mătura începu să suspine şi ea, întâi încet, apoi de-a binelea, 
şi ... Doamne ce să vezi, că toate lucrurile din casă începură 
să plângă şi ele! Noroc că uşa era deschisă la perete, aşa că 
puhoiul de lacrimi se scurse afară, făcându-şi drum prin 

pajiştea verde spre pârâiaşul cristalin în care copiii se 
bălăciseră atâta! 

„Lămâiţa, Ghiocel, Viorel, Mărgăritar şi Merişor”, 
astfel se îngânau suspinele din care se înfiripă un cântec 
tărăgănat, o doină fermecată; o rugăciune fierbinte către Zâna 
cea bună de anul trecut. Fără copiii mult iubiţi, Veveriţa avea 
să-şi scoată toţi dinţii, ca astfel să moară de foame, căsuţa va 
arde până în temelie, de atâta foc, iar pârâiaşul se va ascunde, 
de necaz, în fundul întunecat al pământului. Sâc! 

Dar ... O! minune! „Fâl-fâl-fâl” Zâna cea bună, cu 
ochii de cicoare, Zâna cea bună, ascunsă în mantia părului ei 
de aur, se lăsă uşoară ca un vis, la poalele copacului stufos şi 
gros, de nu îl puteau cuprinde zece oameni de gros. Împărţi 
pretutindeni zâmbetul ei senin, alungând tristeţea şi jalea din 
Poiana Fermecată. „Haide odată, Cărăbuş Picior de Lemn” 
spuse Zâna cu părul de aur, întinzând mâna spre Cărăbuşul 
care plutea leneş aducând sub o aripă, Toiagul Fermecat. 

Un cărăbuş cu piciorul de lemn??!! Doamne Sfinte! 
Ce minciună! 

Minciună? Dar bine, cum puteţi spune dragii mei că e 
minciună, când în cartea I-a, Veveriţa învârtea mămăliguţe 
atât de gustoase? Şi ca să te încredinţezi de adevărt, care încă 
nu te-ai convins, iată îți voiu destăinui cum de se poate aşa 
ceva: 

Cărăbuş Picior de Lemn, adică slujitorul Zânei cu 
părul de aur, avea odată, atunci când a ieşit din coaja sa, patru 
sau şapte sau atâtea picioare câte trebuie să aibă un cărăbuş. 
Dar pentru că ăsta pe care tu l-ai cunoscut acum era un leneş 
şi jumătate, umbla întotdeauna cu ghetele murdare de noroi. 
Ei şi în loc să stea în fiecare seară să-şi curețe nenumărate 
perechi de ghete - căci Zâna cu părul de aur nu îi dădea voie 
să umble descult şi nici cu ghetele murdare, - şi-a ros 
picioarele, unul câte unul. Da, da, acuma sunt sigură că ai să 
mă crezi. El singur şi le-a ros şi s-a ospătat cu sângele lui. 

Vezi bine că nici nu a leşinat nici nu s-a anemiat, dovadă că 
trăieşte, e gras, rumen, zboară unde nici nu poţi bănui şi cară 
coşcogea Toiagul, acolo unde Zâna cea bună, cu părul de aur, 
îi porunceşte. 

În locul atâtor picioare îşi puse el unul de lemn. Cum? 
Nu ştiu, te rog să mă crezi, pe cuvânt! Sunt sigură că te-am 
convins, de aceea deapăn povestea mai departe, aşa cum s-a 
întâmplat, ţi-o jur! 

„.. Ca şi în cartea I-a ieşiră la iveală drăguţii copilaşi 
pe care îi cunoaşteţi. O! Doamne ce de pupături! O! Doamne 
ce de: „ah!” O ! Doamne ce de: „scumpă dulce, minunată” şi 
atâtea alte dulcegării de te credeai într-o cofetărie mare! 
Sărmana, dulcea Veveriţă, rămăsese fără peri pe bot de atâta 
pupăceală! Şi cine ştie cât i-ar mai fi ţinut, dacă foamea nu le 
venea de hac. Ce să pregătească în pripă? Căci pentru o 
asemenea zi, trebuiau preparative de o săptămână, nu glumă! 
Nici urmă de jir sau ghindă în copacii înnalți! Doar frunză 
proaspătă, sfioasă, tremurătoare! Ş-apoi copiii nu mâncau nici 
jir nici ghindă, aşa cum o culegeai din copac. Atunci? Atunci, 
hai căutaţi copii, că dacă staţi locului, cu ochii mari, cu buza 
de jos lăsată şi cu mâinile cruciş, puteţi muri de foame. Într-o 
clipă, săriră cu toţii: Viorel, luă toporul - făcut de el vara 
trecută - şi poc, poc, pac, pac, reteză, sau mai bine zis rupse 
crenguțe uscate pentru ațâțat focul, Merişor şi Ghiocel 
aduseră apă proaspătă dela izvor, Mărgăritar ciopli furculițe 
din frunze de ferigă, în timp ce Lămâiţa şi Veveriţa se 
apucară să lustruiască vasele care se cam înnegriseră de atâta 
somn. Dar foamea tot nu le trecea. Dimpotrivă, le tăia 
stomacurile şi mai multe nu! 

Oac, orac, bine v-am găsit... 


„Oac, oac, orac, bine v-am găsit” strigă tare, un 
Brotăcel drăguţ şi verde ca jadul cel preţios. Dete Veveriţei 
un coşuleţ plin de peşte, dar nu orice peşte, ci dintre cei mai 
buni. Brotăcelul se mai orăcăi pe limba lui - n-a vrut să-mi 
traducă ce a spus - şi zbură ca săgeata undeva prin frunze, 
fără să aştepte mulţumiri. Am spus „zbură”, pentru că 
Brotacelui acesta verde ca jadul preţios avea două perechi de 
aripioare străvezii cu care se avânta uneori în slava cerului, de 
nu îl mai zăreai. Era muzicant ales, îi plăcea cântecul 
înnălțimilor ameţitoare, de aceea se ridica deseori în neant cu 
cele două perechi de aripioare străvezii. 

Să vă mai spun cum pregătiră peştii? Pe grătar! Căci 
Păstrăvi Aurii erau şi Păstrăvului Auriu şi proaspăt, nu-i stă 
nicăieri mai bine decât pe grătar. Sau dacă n-ai grătar, ascute 
o frigare. Tot una e! Şi să-l auzi atunci cum cântă! Da, 
Păstrăvul Auriu şi proaspăt e şi el mare cântăreţ! 

III 


A doua zi, când raze de aur umplură pădurea copiii 
erau sculați de mult. Băieţii cățărați pe acoperişul casei, 
băteau câte un cui sau schimbau câte o șiță veche prin care 
zăpada îşi făcuse loc. Veveriţa deretecase peste tot, şi acum, 
în şorțul ei alb cu (picăţele) roşcate, supraveghea oala cu 
fiertură care cânta veselă pe foc. Oala cu fiertură cânta, focul 
cânta, Brotăcelul zburător şi verde ca jadul preţios, cânta, 
Păstrăvul Auriu şi proaspăt, învârtit în frigare, cânta. 

Îmi închipui că aţi da mult să trăiţi măcar o zi în 
Poiana Fermecată pentru a auzi asemenea concert. Trebuie 
însă să aveţi norocul să-i găsiţi pe toţi cântăreții, în „voce”. 

Când Veveriţa tocmai curăța supa de spumă iată şi 
Lămâiţa cu poala plină de abia o ducea. Gâfâind, puse jos un 
morman de ouă de furnică pe care le dibuise undeva. Se 
repezi la cămară, luă o cofiţă din lemn de afin şi aşeză ouăle 
cu multă băgare de seamă. Cernu peste ele cenuşe, o bătători 
deasupra ca să nu intre aer şi duse provizia de ouă la loc 
răcoros în cămară. Dădu o raită pe la bucătăria de vară, de 
unde venea un val de aburi, care te leşina. Ridică toate 
capacele, îşi vâri nasul în toate oalele - adică în oală, că una 
singură era - şi se ţinu cu amândouă mâinile de stomac. 
Bucătăria de vară era în dosul casei într-o tufă de lipan. Tot 
acolo era sufrageria de toate zilele. Când aveau musafiri 
sufrageria trecea în faţa casei sub agrişul stufos printre 
straturile de flori. 

Cum până la prânz mai era o bucată de vreme, 
Lămâiţa se gândi să facă un clopoțel cu care să cheme copiii 
la masă, căci uneori era răguşită şi nu putea să strige. Alese 

un degetar de ghindă şi-i făcu limbă dintr-un fir de păr, de 
care anină o bobiţă de nisip. Codiţa îi era aceia obişnuită, aşa 
cum creşte în copac. Când îl clătină Lămâiţa, întâi încet, apoi 
mai tare, pe urmă tare de tot, porniră din clopoțel sunete atât 
de armonioase încât te legăna. Cum vedeţi şi clopoţelul cânta! 

Copiii, prinseră să cânte şi ei, pădurea întreagă 
fredona, Veveriţa cu lingura în mână bătea tactul şi cânta, 
oala depe foc ridică vocea, focul se porni şi el, Brotăcelul 
verde ca jadul preţios, se lăsă din văzduh şi rezemat de o 
sulfină cânta; cânta cu mâna stângă pe inimă, cu cea dreptă 
peste cea stângă, ca pentru a opri inima să nu fugă cumva; Pă- 
străvii Aurii - de data asta cei vii nu cei fripţi - scoaseră capul 
din apa cristalină care cânta şi ea, şi începură să cânte şi ei! 
Chiar Râma cea urâtă, care se furişase tiptil, ridicase capul, 
căscase gura şi ... nu ştiu ce făcea! Cânta sau nu, se mira sau 
nu, dar pentru că toţi cântau, desigur că şi râma cânta. 

Dragii mei, cântaţi şi voi, cântați mereu din toată 
inima! 

Căutând să se folosească de faptul că nimeni nu păzea 
oala depe foc, Cioara hrăpăreaţă se lăsă din zbor ca o săgeată, 
vâri pliscul lung şi nesuferit în oala cu supă şi fură întregul 
rasol, aşa fierbinte cum era, şi nu se opri decât la cuibul ei 
dintr-un vârf oarecare de copac. 

Fiindcă ciorba era clocotită, nefericita cioară îşi opări 
atât de rău ciocul, încât acesta se muie şi căzu la pământ, ca o 
foaie degerată de ceapă. Pentru lăcomia ei, rămase flămândă 
şi fără cioc. 

Ah, cum se mai înfuria când auzea pe Şoricelul 
Albastru strigând-o: „Cioară Opărită sau Cioară fără Cioc”. 

Cioara hrăpăreaţă ... 


Şoricelul Albastru, era un Şoricel Albastru închis, de 
un albastru atât de albastru, încât părea oţel călit. Avea o 
blăniţă moale, catifelată, lucioasă şi albastră, care costa ... cât 
o piele albastră de şoarece. Se cățăra pe nesimţite sus unde îşi 
avea cuibul Cioara Opărită sau Cioara fără Cioc, şi când 
nefericita cădea pe gânduri, Şoricelul Albastru „haţ” o apuca 
de coadă, cu colții lui ascuţiţi şi tari. Aşa ca să se joace! 

Cioara Opărită sau Cioara fără Cioc, dădea speriată 
din aripi; ar fi avut poftă să-i tragă o urechială straşnică, dar 
cu ce? Cu ciocul ei cel opărit, care căzuse, moale ca o foaie 
degerată de ceapă? 

Când masa fu gata, se aduse supa. Ei, dar unde intrase 
Păstrăvul Auriu şi proaspăt, care clocotea mai adineauri în 
zeama verzuie cu miros de leuştean? „Hm! Să nu îl fi răbdat 
sufletul să stea ca orice peşte în zeama de pe foc?” Mai ştii! 
S-o fi strecurat binişor, în pârâul cristalin şi o fi cântând acum 
cu ceilalți frați ai lui! 

„Unde, unde?” Cine ştie?! Că dacă Cioară Opărită nu 
şi-ar fi pierdut ciocul, şi-ar mai putea să croncăne, s-ar lăuda 
în gura mare, de acolo din vârful copacului: „Eu l-am mâncat, 
eu vi l-am furat de sub nas!” Dar cum Cioară Opărită nu 
putea spune, nimeni n-a aflat niciodată unde a intrat peştele 
din oală. 

A, uitasem: Şoricelul Albastru, de un albastru închis 
ce părea oţel călit, văzuse totul şi putea să spună, bucuros de 
intrigă, dar pe cât era de albastru, pe atât era de prostuţ. Nu se 
pricepea el ce e un Păstrăv Auriu, un Cosac sau o Balenă; aşa 
că până la urmă, tot nu s-a aflat nimic. lar copilaşii din Poiana 
Fermecată, cu Veveriţa dimpreună, au mâncat zeama, cea cu 
miros de leuştean. Şi era atât de bună, încât au mai oprit şi 
pentru masa de seară, drăguţii de ei! 


IV 


Dacă aveţi prieteni adevăraţi, întrebaţi-i: „Oare 
vremea destramă ea prietenia adevărată?” Dacă aveţi unul, 
doi sau mai mulţi, vă vor răspunde grav: „Nu! prietenia 
adevărată ţine, ţine mereu!” Aşa şi cu prietenii din anul trecut. 
l-aţi uitat? 

Au fost doară şi prietenii voştri. Cum de i-aţi putut 
uita? 

D-na şi D-l Răgace; 

D-na şi D-l Furnică împreună cu odraslele; 

D-na şi D-l Boul lui Dumnezeu; 

D-na şi D-l Greer ; pun aici şi pe D-1 Greer, pe care nu 
l-aţi cunoscut până acum, D-na Greer fiind văduvă. Dar, 
aproape trecând anul de doliu, D-na s-a căsătorit din nou. D-l 
Greer, cântăreţ neîntrecut a încântat-o într-atâta pe D-na 

Greer văduvă! 

D-na şi D-l Licurici. 

Numeroasa familie Albină şi alţii pe care eu poate i- 
am uitat. 

Vedeţi, nu pomenesc aici de Familia Şoarec Alb, 
pentru că nu au fost prieteni adevăraţi! 

Aceşti prieteni adevăraţi pe care i-aţi mai întâlnit în 

cartea I, fiind adevăraţi prieteni, nu îşi uitară de vechii şi ade- 
văraţii lor prieteni, copiii, nici de vechea şi adevărata 
prietenă, Veveriţa. Nemai vrând niciunul din ei să locuiască 
unde au locuit - să nu îmi cereţi strada, numărul sau cartierul - 
a luat fiecare ce a putut şi iată-i acum pe toţi sosind 
neanunțaţi, în Poiana Fermecată! 
Aici voiau să rămână mereu, aici cu copiii dragi, cu Veveriţa 
dragă! Osteniţi lăsară boccelele jos, se aşezară pe ele ca să le 
fie moale şi aşteptară. Le era teamă şi inima le tâcăia ca un 
ceasornic zorit, care o ia mereu înainte. 

Fură primiți atât de bine, cum aţi fi primit şi voi nişte 
prieteni dragi. Veveriţa, ca mai în vârstă îşi luă inima în dinți 
şi-i şopti ceva la ureche, D-nei Furnică; ceva în legătură cu 
borcanele de dulceaţă ale Lămâiţei şi cu celelalte provizii. De, 
e cam urât să vorbeşti cu cineva la ureche, dar odraslele 
Furnică erau câteva sute; în sfârşit toate se aranjară bine de tot 
aşa cum trebuie să se aranjeze în lumea bine crescută; D-na 
Furnică făgădui mai mult decât putu, D-na Veveriţă o crezu 
cât putu ... Şi ... se aşezară toţi, aşa cum le dorea sufletul, căci 
gazde bune aveau; loc bun de adăpostit cât pofteau. 

V 


Era o noapte de basm ... Stăpâna nopții, luna, îşi 
răsfirase beteala peste întreaga fire adormită. Pe fiecare 
frunză, pe fiecare floare, se furişa o rază tremurătoare de 
argint. 

În Poiana Fermecată domnea liniştea şi somnul. Toţi 
erau obosiţi, se culcaseră târziu, pentru că avuseseră o zi de 
muncă grea. Veniseră de pretutindeni flori, noian de flori: 

Zambile, în rochiţe albe albastre roz şi violet, cu multe 
volănaşe. Se parfumaseră cam mult, împrăştiind miresme tari 
până departe. 

Lalele galbene, roşii, pestriţe şi albe. 

Narcise numai spumă de dantelă; 

Liliacul mândru ca un prinţ, plin de buchete minunat 
colorate şi parfumate dulceag; 

Stânjeneii delicaţi în mantii străvezii de voal; 

Panseluţe catifelate, sfioase şi micuţe; 

Părăluţe drăguţe, cu guleraşe albe roşii sau roz; 

Macii, ah, Macii grațioşi cu minunatele lor pălării 
colorate. Stârniră murmur de admiraţie, cu toate că şi ceilalți 
musafiri erau la fel de frumoşi; dar pălăriile acelea mari, care 
se potriveau atât de bine cu Macii înalți; asemenea pălării, 
zău, nu mai avea nici un musafir, oricât de elegant ar fi fost. 

Au mai venit o sumedenie de flori şi floricele, dar 
dacă aş sta să le înşir pe toate aici aţi crede că poate vreau să 
vă ţin un curs de Botanică; nu dragii mei, hotărât nu! Aşa că 
nu vă mai spun decât că toți musafirii erau care de care mai 
frumos îmbrăcaţi, sclivisiţi şi dichisiţi, ca pentru o nuntă 
aleasă şi parfumaţi cu parfumul lor obişnuit pe care nu îl 

schimbau niciodată! 

Bietele gazde, erau frânte de oboseală dar îşi primiră 
musafirii cum nu se putea mai bine şj. acum dormeau de-ţi 
era mai mare dragul, fiecare unde o furase somnul. 

„Sst! sst!” se auzea din copac în copac: „Florile dorm! 
Sst! Lăsaţi florile să doarmă!” 

Pe când liniştea părea încremenită, un biet Iepure, nu 
ştiu ce făcu, ce drese că se încurcă în atâtea rochiţe, de îl luă 
ameţeala. Făcu câteva salturi la întâmplare ca să scape, şi 
căzu peste o urzică ce se pripăşise nepoftită prin Poiana 
Fermecată. 


Era un iepure mare ... 


Era un lepure mare, frumos, cu blana albă şi 
mătăsoasă; doar sfârcurile urechilor erau negre ca date cu tuş. 
Ce nostim Iepure, nici nu vă puteţi închipui! Înveninata 
urzică, se trezi şi furioasă că iepurele i-a stricat bunătate de 
somn, îi strigă în gura mare: „Hei Iepure Cenuşiu eşti mai 
prost ca o Găină Plouată!” Şi aşa i-a rămas, Iepure Cenuşiu, 

sau Găină Plouată!” 

O să-i spunem lepure Cenuşiu, ofensă destul de 
jignitoare - pentru un Iepure mare şi frumos, cu blana albă 
spumă - dar care totuşi nu e atât de gravă ca Găină Plouată! 

Se auzi un murmur şi frunzele prinseră să şoptească: 
„Se trezesc florile! Se trezesc florile!” 

Nişte vrăbii lacome se războiau în vârful casei pentru 
o bucăţică de râmă uscată, şi făceau atâta gălăgie, că micuţele 
floricele deschiseră ochii mirate, apoi se treziră de-a binelea 
foarte ruşinate, că soarele le văzuse dormind şi încă aşa cu 
rochiţele cele bune de sărbătoare. 

„Vai ce ruşine, vai ce ruşine!” Se aprinseră atât de tare 
la obraji de credeai că s-au fardat cu întreaga cutie de ard; îşi 
neteziră în grabă, rochiţele mototolite, volănaşele descreţite, 
fundele desprinse din păr. Îşi aranjară buclele şi ridicară 
căpşoarele sus, în vârful casei unde vrăbiile lacome se 
ciupiseră până la sânge pentru o bucăţică de râmă uscată. 

„Ah!” Gândeau micuţele flori! „Trebuie să fi vrabie ca 
să te omori pentru o bucăţică de râmă uscată!” 

„Zor copii, zor fetelor” se auzi glasul Veveriţei. 
„Astăzi e nunta Firului de Pai cu frumoasa Garofiţă de 
Câmp”. 

Înalt, mlădios, Firul de Pai nu era un pai oarecare. 
Avea straie brodate cu broderii grele, ca fii de împărat. Când 
vântul se juca în pletele de aur ale Firului de Paiu, părea că 
acestea se aprind şi scânteiază. Erau lanuri întregi de fire de 
pai dar nici unul nu se asemăna cu mirele de azi. 

Subţire, palidă micuța mireasă nu era nici ea ca 
celelalte surioare garofiţe de câmp. Ai fi zis mai degrabă, că 
doi copii de împărat, fuseseră schimbaţi astfel, de un blestem 
cumplit. 

Mireasa avea cea mai frumoasă rochie albă, pe care o 
văzuse cineva. Îi lipsea coroniţa pe care orice mireasă, fie ea 
garoafă sau nu, o poartă cu mândrie pe cap. Repede, împleti 


1? 

Lămâiţa o coroniţă bogată de steluțe albe parfumate, din tufa 
de iasomie. l-o puse pe cap şi o prinse de văl cu bobite 
strălucitoare pe care i le dete Mărgăritar. Vălul, am uitat să vă 
spun, era ţesut din fire de păianjen cu roua pe ele. 

Beteala ? Trimise soarele atâtea raze, încât fericita 
mireasă era acoperită cu o mantie strălucitoare de aur! Şi aur 
era pretutindeni, - aur din belşug - pe frunze, pe unde puneai 
ochii, pe unde căleai cu piciorul. 

Când mirele şi mireasa fură gata, se suiră pe spinarea 
lui Şoarece Albastru. Ce frumos strălucea blana catifelată şi 
albastră, de un albastru închis, a Şoricelului Albastru! 
Închipuiţi-vă dragii mei, o bucată de catifea albastră, cu 
sclipiri de oțel călit, în care razele aurii răsfrângeau lumini 
atât de dulci încât te simţeai legănat ca de valuri line albastre, 
sub bolta liniştită albastră! Şi în toată albăstrimea aceea 
minunată, mirii frumoşi, scăldați în aur şi pietre preţioase! 
Aşa ca în poveste! 


Se suiră pe spinarea lui Şoarece Albastru ... 

Şoricelul Albastru, îi plimbă lin, prin faţa musafirilor 
care aplaudau din toate puterile. Fiecare dăruia câte ceva. Fu 
o adevărată ploaie de flori şi de nestemate - căci Florile aveau 
şi giuvaericale cu ele - şi cuprinse de avânt aruncau cu 
dărnicie podoabele toate. 

Când obosiră de aplaudat cu mâinile, dădură din 
picioare, dar freamătul tot nu se sfârşea. 

„Poc, poc, poc” se auzea din când în când zgomotul 
pe care îl făcea Cărăbuş Picior de Lemn când aplauda 
puternic din picior. 

Se strânseseră atâtea daruri că nu aveau unde să le mai 
pună, spinarea Şoarecelui Albastru nefiind prea încăpătoare. 
Chemară pe Iepure Cenuşiu care şedea foarte abătut la o parte 
din cauza nesuferitei de urzică. „Auzi D-ta! Iepure Cenuşiu”. 
ÎI împăcară cu vorbe dulci asigurându-l că urzica e tot urzică, 
şi iată-l pe bietul Iepure Cenuşiu cu o poftă atât de mare de 
veselie, încât parcă nimeni nu-i spusese o insultă atât de 
grozavă! 

Bătu de două ori din palme, fluieră cu un deget în gură 
- dar atât de repede că nu îl zări nimeni - şi iată se ivi caleaşca 
aurită, trasă de paisprezece fluturi minunaţi, care fusese 
cândva a familiei omidă Frunză de Stejar. Încă mai mirosea a 
levănţică, aşa că puteţi să vă închipuiţi ce levănţică bună în- 
trebuința pentru parfumat, nobila familie omidă Frunză de 
Stejar. 

Noroc să dea Dumnezeu ... 


Cât ai clipi, caleaşca fu plină cu darurile primite, mirii 
urcați deasupra, - noroc să dea Dumnezeu, - Iepure Cenuşiu 
luă hăţurile şi într-o hărmălaie de nedescris, fericita pereche, 
sui pe o alee de raze, sus, sus, tot mai sus, în văzduhul 
albastru, senin ca floarea de cicoare. 

Adevărata forfoteală, abia acum începu căci se 
pregătea masa pentru sărbătoriţi. Şi masa trebuia să fie gata, 
când se înapoiau călătorii noştri din văzduh! 

Pentru că în cartea I nu plouase niciodată, a plouat aici 
în cartea II-a şi tocmai acum, Mirii nu mai aveau de gând să 
se înnapoieze; ploaia începu să scalde tot ce întâlnea în cale. 
Vai de rochiţele frumoase cu volănaşe şi cu dantelă albă. Se 
mototoliră de parcă se jucaseră de-a v-aţi ascunselea, prin 
noroiul de pe jos. Nici nu se mai putea să fie veselie după 
asemenea întâmplare. Se hotărîră deci să plece fiecare de 
unde a venit, mai ales că nici mirii nu se mai coborau din 
văzduh, şi treaba asta le spori supărarea. 

Gazdele nu ştiau ce să mai facă, deteră vina pe ploaie, 
dar până la urmă Veveriţa le umplu buzunarele şi coşuleţele 
cu multe bunătăți şi foarte politicoasă le ură drum bun. 

Fiecare musafir era însoţit de câte o furnică; fiecare furnică 
ținea coşuleţul cu bunătăţi şi câte o umbrelă de brustur ca să 
apere de ploaie ce scăpase neudat. Astfel se despărțiră 
nuntaşii care până adineauri umpluseră văzduhul cu veselia 
lor. Gazdele răsuflară uşurate, pentru că oricât de politicos şi 
de bine crescut ai fi, nu poţi să nu ai nervi cu atâta zarvă pe 
cap! 

Uf! Şi afurisita asta de ploaie, numai ea era de vină! Şi 
ploua, ploua mereu cu băşici. 

Lămâiţa cu fraţii ei ieşiră prin ploaie şi se bălăceau cu 
picioarele goale prin apa care curgea din belşug. 

Veveriţa în odăiţa ei, la mansardă, şedea cu coatele 
sprijinite pe fereastră, cu capul în palme - cum îi era obiceiul - 
şi se uita nerăbdătoare la cer. 

„Poate or fi avut vreo pană la una din spiţele roţei, 
poate au pierdut întreaga roată şi acum se vor fi oprit pe o 
margine de nour ca să o dreagă, sau cine ştie ce. Vor fi zburat 
în altă parte, în împărăţia lanurilor bogate, de unde era de fel 
Mirele Pai! 

Încet, încet înserarea cobora domoală, ŞI cuprinse în 
mrejile ei cenuşii Poiana Fermecată. 

Ce să mai faci acum, în faptul serei, mai ales după 
două zile de atâta zbucium? Îşi urară noapte bună şi se culcară 
obosiţi aşa că adormiră numaidecât. 

VI 


Cum se lumină de ziuă se apucară de lucru. De gătit 
mâncare nu mai era nevoie, căci mâncare aveau pentru două 
luni de zile, atâtea bunătăţi le rămăsese. Aşa că Veveriţa şi 
Lămâiţa se apucară de ţesut. Trebuia isprăvit covorul minunat 
pe care îl începuseră de câteva săptămâni. Şi era într-adevăr 
minunat, covorul! Urzeala era numai din raze de lună 
împletită cu raze aurii de soare. Bătaia, o Doamne, numai 
flori! Floare lângă floare, cu parfumul ei cu tot. Şi cele mai 
frumoase flori! Cu cel mai minunat parfum! 

Ici colo, scânteia printre flori, urzeala, răspândind 
sclipiri de aur şi argint! 

Covorul trebuia să fie gata, fiindcă toamna se apropia 
şi Zâna avea să vină să-şi ia darul făgăduit. Căci dragii mei, 
minunatul covor, era hărăzit Zânei cea bună cu părul de aur. 

Spata lovea de zor, suveica alerga ca gândul, degetele 
Lămâiţei lunecau ca şopârla, Veveriţa nici nu se vedea de 
zorită, să taie, să înnădească fire, să potrivească florile, încât 
te lua ameţeala. Nu ştiu cât or fi stat ele aşa zorite la războiu, 
dar când luna trandafirilor de dulceaţă se sfârșea, covorul era 
pe jumătate gata. 

„Ajunge, fetiță harnică, ajunge acum! Mai lasă lucrul 
şi plimbă-te puţin afară. Vara s-a dus pe jumătate, uite iarba a 
început să fie tristă şi fără chef. Pădurea cea verde nu mai e 
atât de veselă. A început să se plictisească parcă. Nici 
Brotăcelul Verde, cu aripi străvezii nu se mai avântă în slavă 
aşa ca înainte. Stă ceasuri întregi în visare, pe frunza de 
brustur şi numără undele care saltă nepăsătoare în pârâu!” 

Copiii erau foarte abătuţi. Găsiseră pe Cioară Opărită 
sau Cioară fără Cioc, - fără suflare - la poalele unui copac. O 
îngropară sub frunze iar Merişor presără deasupra câteva 
flori, împodobind astfel mormântul sărac! 

Plânseră lacrimi adevărate pentru că erau miloşi şi 
buni; Lămâiţei nu i-au spus nimic, să nu o mâhnească. Mai 
ales că o durea şi capul, drăguţa Lămâiţă ar fi suferit grozav. 

Cum se simțeau dispuşi către melancolie, îşi alese 
fiecare câte un trunchi de copac pe care se aşezară şi scoțând 
fiecare câte un caieţel, se apucară să scrie. 

Pentru că îmi închipui că sunteţi curioşi ca şi mine să 
ştiţi ce au scris Mititeii din Poiana Fermecată, m-am înfrățit 
cu vântul ca să-mi destăinuiască tot. 

lată ce a scris Merişor, acela care a avut grije să 
împodobească cu flori, mormântul sărac: 


Plecat-am după mure 
— Să vezi ce nenoroc — 
Găsirăm în pădure 

O cioară fără cioc 


Mă-ntreb acum, cu frică: 
Să-l fi pierdut cumva? 
Sărmana păsărică, 

N-o să mai cânte : „cra” 

După ce citi şi reciti poezia, pe trunchiul de copac, 
tiptil se duse la mormântul sărman al bietei Ciori şi o citi tare, 
aşa ca să audă şi ea. Mai potrivi floricelele de pe mormânt, 
apoi vâri poezia în buzunar. 

Ghiocel, mititelul, care cel dintâi dintre flori cunoaşte 
razele de soare şi frumuseţea lui April, scrise următoarea, 
poezioară, cu grija toamnei în suflet: 

De ce nu-i veşnic primăvară 

Să cânt din zori şi până-n seară 
De ce nu sunt mereu copil 

Aşa ca-n luna lui April? 


Să robotesc mereu pe-afară 
De dimineaţa până-n seară 
Si-n suflet vesel de copil 

Să zburde luna lui April? 


Aici se opri mititelul de el, fie că nu mai găsea ceva 
potrivit de spus, fie că socotise că e deajuns cât a scris. 
Viorel, tot atât de trist ca frăţiorul lui, scrisese şi el: 


Toamna stă pândind, să 'ntindă 
Văluri negre peste noi 

Vrea de tot să ne cuprindă 

Ca 'ntr-o pânză de război 


Uite-acuma trece vara 

Și cu ea ne ducem noi ... 

Să mai stea Toamna - amara - 
Adormită în zăvoi. 


Mărgăritar, isprăvi şi el poezioara lui şi o reciti cu glas 
tare. Vântul serii o fură lin şi o aduse până aici: 


.. Îţi dau mărgăritare 
Podoabe scumpe, rare 
Să fi ca în poveşti 

(O! Toamnă, rea ce eşti!) 


Poina Fermecată 

Va fi din nou „pustie ” 
O! Toamnă nendurată 
Fii rogu-te, târzie. 

Credeţi oare că Lâmâiţa şedea cu mâinile în sân? Se 
gândea, se frământă, luă o foaie mare de lipan şi ... iată ce 
scrise: 


O! iar o să fie aicea pustiu ... 

- Copacii sărmanii cu ramuri deşarte - 
Se duce avântul şi sufletul viu, 

Odată cu vara ce pleacă departe... 


Te-ai dus primăvară, cu joc şi cu cânt, 

Cu raze bogate, cernute din soare ... 

Pe unde-i Zefirul ce poartă avânt 

Din creangă în creangă, din floare în floare? 


Cum vedeţi, dragii mei, în Poiana Fermecată, erau cu 
toții poeți. Dar poeţi nu glumă. Şi ... aş vrea să nu vă spun, 
dar nu pot să vă ascund nimic dragii mei aşa cum v-am 
făgăduit: Veveriţa, făcuse şi ea o poezie, cât stase singură la 
fereastra odăiţei sale la mansardă - cu coatele sprijinite, aşa 
cum îi era obiceiul. Orice ar fi eu v-o spun şi vouă: 


O / Lămâiţa, Merişor 
Mărgăritar şi Viorel, 
Drăguţ şi palid Ghiocel; 
Cum stau aicea în pervaz 
Simt lacrimi calde pe obraz 
Cum se preling încetişor ... 


Apoi, cum pică de pe nas! 

Mă culc, mă scol gândind la voi 
Și vă revăd uscate foi! 

În loc de râsete zglobii 

Vor fiui doar vijelii... 

O! Vară, bun rămas!! 

Veveriţa începu să plângă mai tare, dar se stăpâni 
numaidecât. Nu trebuia s-o vadă copiii aşa. Ş-apoi seara se lă- 
sase de-a binelea, sosise vremea mesei ... 

„Nu vă întristaţi dragii mei cititori, ci haideţi la masă 
cu poeții noştri din Poiana Fermecată pentru că foamea e mai 
sănătoasă decât poezia. Şi mai ales decât poezia tristă! Poftă 
bună dragii mei!”. 

Copiii, la început nu prea avură chef de mâncare, dar 
Veveriţa le spuse o istorioară atât de veselă că uitară de 
Cioară Opărită, de toamnă, de tot. Cum se mai lingeau pe 
buze şi cum mai mormăiau de bucurie când văzură masa plină 
cu tot felul de bunătăţi! Şi pentru că să alunge gândurile 
negre, Veveriţa aprinse amândouă lămpile în sufragerie. Jurai 
că tot soarele de primăvară s-a coborât pe o rază acolo în 
tufişul de lipan şi îmbrăţişază copiii într-o mare de lumină 
caldă ... 

VII 


Amurgul se lăsa domol, aruncând ici colo, văluri 
cenuşii; umbrele serii se îngânau cu pete de lumină violetă şi 
tremurau diafan. Cortina cobora încet acoperind pe nesimţite, 
nemărginita scenă a zilei. 

Fusese o zi caldă, liniştită, o zi prevestitoare de 
toamnă. Copiii făceau ultimele pregătiri, pentru ca serbarea să 
izbutească strălucit. 


In vâlnic şi ie ... 


Cu vâlnic şi ie, Veveriţa îşi aranja în faţa oglinzii, 
marama pe cap. Borangicul de spumă, cădea în valuri bogate, 
până la pământ. Floarea prinsă în păr, lângă ureche, ardea ca 

focul. Era o Garoafă Roşie, dar nu o Garoafă de Câmp. 

În vâlnic şi ie, Lămâiţa părea mai frumoasă ca 

oricând. Macii de la urechi, îi strecurau lumini roşietice, pe 
obraji. Părul, împletit în două cozi groase, cădea greu până la 
genunchi. 
Băieţii, în straiele lor, albe, atât de albe de parcă râdeau! 
Aveau cu toţii pantaloni lungi, peste care luneca în cute 
cămaşa, strânsă la mijloc, cu brâie; brâie alese numai câmpuri 
de flori şi râuri şerpuitoare. 

Şi în lumina dulceagă a celor din urmă raze de soare, 
fluturii de pe vâlnice, de pe ii, de pe maramă,, ardeau cu 
sclipiri de aur. 

Ce fericiți erau copiii! Nu mai aveau astâmpăr, de 
multe ori încurcau lucrurile, se învârteau mereu, în acelaş loc, 
cântau, săreau, râdeau şi Doamne fereşte să se fi murdărit cu 
o pată cât de mică, vreunul din ei! 

Pădurea încremenise şi nu avea atâţia ochi, ca să 
privească, să privească mereu. 

În amurgul acela minunat, când vara îşi lua rămas bun, 
copiii dădeau o serbare de despărțire. 

Un mic teatru sub bolta uriaşă pe care începuseră 
câteva steluțe sclipitoare: 

Cortina din frunze, sumedenie de frunze, prinse între 
ele cu aur şi argint, foşni lin şi lăsă să se vadă o expoziţie de 
covoare, care de care mai măiestrit lucrate. 

Pe scăunele cu trei picioare, copiii aşteptau atenţi din 
cale-afară! Veveriţa, în picioare, ceva mai la o parte, tremura 
încetişor, ca o frunză în amurg. 

Ridică mâna, scurt, hotărâtă, copiii se ridicară ca unul. 
Întâiele note ieşiră nesigure. Dar energica Veveriţă, bătu oda- 
tă cu piciorul, apoi cu mâna şi cu piciorul, ca apoi, cu ambele 
mâini, să bată, neobosită măsura; porniră melodii atât de 
dulci, că frunzele mişcară mirate din cap, se lungiră se 
întinseră, încât întregul frunziş, părea că îmbrăţişează Poiana 

Fermecată într-o strânsoare duioasă. 

Copiii cântau de li se aprinseseră obrajii; ochii luceau 
de atâta avânt. 

Lămâiţa suna din clopoțel, Veveriţa cânta însuflețită 
de tot. 

Valuri de melodie plutiră departe peste frunzişul des, 
în toată pădurea. Trezi păsărele din piroteală, se ridică în 
văzduh până la stele, până la lună. Şi luna trimese de sus, o 
mare de raze care aprinse lampioane colorate în toată 
pădurea. 

Sosiră, o! Doamne, atunci, atâtea păsărele, câte ramuri 
avea pădurea, atâtea gâze, câte fire de iarbă erau în Poiana 
Fermecată, atâtea flori, de cred că toate grădinile au rămas 
pustii. Brotacul cel Verde, ca jadul preţios, se cocoţă în vârful 
casei, Păstrăvii Aurii veniră până sus pe scenă, lepure 
Cenuşiu, în rădvanul aurit, trase grăbit la scară, Şoricelul Al- 
bastru, atât de albastru încât părea oţel călit se suise pe gâtul 
lui Cărăbuş Picior de Lemn şi asculta cu gura căscată; şi toată 
această mare mulţime împestriţată venise aici atrasă de tainica 
putere a cântecului vrăjit: 

„Slăvită fi, o, dulce Primăvară!” 

Sosiră o, Doamne, atâtea gâze ... 


Brotacul începu să fredoneze, Păstrăvii Aurii prinseră 
mai mult curaj, frunzele trimeteau câte o notă răzleaţă, gâzele 
lungiră gâturile. Se vedea în mulțime coroana de abanos a D- 
lui Răgace. 

O frunză se desprinse de sus şi lunecând uşoară, căzu 
ca un semnal. 

Izbucni atunci din mii de cioculeţe, atâta melodie, 
încât cerul vărsă o ploaie de stele, pădurea se înfiora toată, 
licuricii aprinseră artificii; întreaga fire cânta, cânta din tot 
sufletul îngereasca melodie: „Slăvită fi, o dulce Primăvară!” 
Nu cred să fi rămas careva fără lacrimi în ochi! Şi firele de 
iarbă, plângeau în ascuns, cu roua pe ele! 

Se cântă apoi, „Vara trece, rămas bun, o draga mea”, 
care cutremură inimile până în adânc. 

O ploaie de Tufănici acoperi scena până sus. Era 
ofranda Toamnei, care ascunsă undeva aproape, ascultase cu 
sufletul întristat, cu ochii plini de lacrimi grele. 

Când entuziasmul se mai domoli, căzură cu toţii în 
visare. 

Serbarea reuşise cum nici nu se aşteptau, mai ales că 
micuţii noştri, nu făcuseră invitaţii speciale. 

VIII 


Încet, încet, ameţeala trecu; micuţii noştri se frecară la 
ochi, nedumeriţi şi priviră împrejur: „Unde s-o fi ascuns atâta 
noian de floare? Ah, mândrele Dalii, înalte, albe, bogate; dar 
eleganţii Trandafiri? micuţele Garoafe de grădină? sfioasele 
Petunii cu parfumul lor ameţitor? Veselele Cârciumărese în 
rochii atât de viu colorate? unde s-or fi ascuns? 

Îţi mai aduci aminte, dragă, de păsărică aceea cu 
penele de aur? Dar de cealaltă cu pene mohorâte, cenuşii, re- 
gina cântăreților? Ții minte cum se 'nfiora pădurea de trilurile 
ei vrăjite? O, perechea aceea, elegantă: El, în frac, şi vestă 
albă de mătasă, ea, în rochie garnisită cu cărămiziu şi alb? 

„O, frumoase, parfumate flori; o, drăguţe păsărele; o, 
gâze mici sfioase, care vă strecuraţi tăcute prin iarba deasă şi 
prin frunze, vă jucaţi poate de-a v-aţi ascuns? ... 

Copiii căutară mult timp, strigându-le pe nume. 
Răspunse doar Vântul, lovind în frunzele obosite: „Fâş, fâş, s- 
au dus, s-au dus; vâj, vâj, intraţi în casă, că de nu, vă iau pe 
sus, vă urc în zare până la nourii cenuşii, şi de-acolo vă dau 
drumul val-vârtej, la bunul plac al vijeliei!” 

Cum auziră copiii o ameninţare atât de grozavă, 
intrară repede în casă şi nu scoaseră decât vârful nasului afară 
ca să vadă dacă vântul cel năbădăios şi rău a trecut. Mai 
rămăsese numai o aripă ce tremura ostenită; copiii prinseră 
curaj, puseră hăinuţe groase în spinare ca să nu le fie frig şi 
ieşiră afară să dea ajutor Veveriţei. Se temeau de vreme rea, 
de aceea trebuiau să mute bucătăria şi sufrageria de vară, în 
odăiţa Veveriţei, sus la mansardă. 

Ce fericiţi erau copiii, când se gândeau că Veveriţa lor 

dragă, va locui atât de aproape, de aici în colo, în odaia 
Lămâiţei! Sigur, îi vor auzi sforăiturile, şi de câte ori va 
strănuta, îşi va ura singură „noroc”, cu glas tare, chiar în 
somn! 

De atâta bucurie, copiii săreau într-un picior, se 
învârteau în loc, scoteau câte un chiot de răsuna pădurea şi 
zoreau de abia li se vedeau picioarele. Fiecare căra câte ceva: 

Ghiocel luase o cratiţă mare în care pocnea de zor cu 
lingura de supă; bătea măsura unui marş repezit, de sărise tot 
smalţul şi de pe cratiţă şi de pe lingură; 

Viorel pusese pe cap tigaia de prăjit clătite şi se 
mânjise cu funingine ca un coşar; 

Merişor ducea maldărul de farfurii; şi farfuriile cântau 
legănate? 

Mărgăritar sălta cupele şi le zăngănea unele de altele; 

Lămâiţa şi Veveriţa aranjau sus, ce mai rămăsese din 
ceea ce cărau băieţii. Căci, cum jucau ei şi săreau într-un pi- 
cior, de colo, colo, nu s-a mirat nimeni, că atunci când 
Lămâiţa a vrut să aşeze paharele la locul lor, n-a mai avut ce 
să aşeze; când a vrut să pună farfuriile la locul lor, n-a mai 
avut ce pune; doar cratiţele şi oalele, acelea da, erau, dar fără 
smalţ pe ele. Se mutaseră doară şi ca să te muţi fără să ai 
niţică pagubă nu se poate Doamne fereşte! 

IX 


Acum putea să fie frig afară, micuţii noştri habar nu 
aveau. În sobă ardeau trosnind, ramuri de brad, şi aruncau 
scântei vesele în toată odaia; de sus, venea miros plăcut de 
mâncare, provizii aveau din belşug ... dar Zâna cea bună cu 
părul de aur, ştia mai multe decât micuţii noştri din Poiana 
Fermecată! Sosi pe nesimţite, intră pe uşa puţin deschisă, 
strânse tot ce găsi în covorul de flori, - ţesut pentru ea de 
Veveriţă şi de Lămâiţa, - acoperi bine copiii ca să nu le fie 
frig, puse capacul pe oala cu lapte de căprioară, stinse focul în 
maşina de gătit - noroc că friptura era gata — şi ... călătorie 
bună dragii mei, călătorie bună, le strigă căsuţa pustie, 
aruncând ultima rotogoală de fum; drum bun, şueră pădurea 
de se zburliră frunzele rare şi palide. 

Începură să cânte, - de-acolo din covorul fermecat - 
cea mai duioasă melodie, pe care nu o cântaseră încă până 
atunci: „Căsuţă iubită şi veselă, nu te vom uita, o, niciodată!” 

Frunzişul veşted şi trist scutură cu ultima putere 
frunzele rămase; iarba foşni uscat, sec, dar foşni; vrăbiile gu- 
reşe care se ciupiseră până la sânge, pentru o bucată de râmă 
uscată - tuşiră dregându-şi glasul; Brotacul Verde ca jadul cel 
preţios puse toată căldura în cântec; Şoricelul Albastru de un 
albastru închis, - ce părea oţel călit - cânta şi el cum învățase; 
Iepure Cenuşiu, - spre marea mirare a tuturor - cânta şi el; 
Păstrăvii Aurii cântau cum numai ei ştiau să cânte; şi toată 
această duioasă melodie plutea lin până departe, trezind 
ecouri în firea adormită, încălzind ca o mângâere, sufletele 
pustiite de vitregia toamnei. 

Se opriră în Poiana Ghioceilor care nu se scuturau 

niciodată, - la umbra mesteacănului ce fusese odinioară 
cioban. Acolo găsiră pe mirele Pai, cu plăpânda, micuța 
Garofiţă de Câmp. 

Urâcioasa Iarnă nu era îngăduită acolo, aşa că micuţii 
noştri aveau să petreacă fără grijă până Primăvara, când 
Căsuţa din Poiana Fermecată, avea să îi primească iarăşi 
veselă, prietenoasă ca totdeauna ... 

A! Uitasem să vă spun că Veveriţa grijulie, venea în 
urma tuturora, sărind pâş, pâş, prin copaci, uitându-se cu bă- 
gare de seamă să nu cadă ceva din Covorul Fermecat. 

Şi cum sărea ea aşa pâş, pâş, prin copaci, cânta de îţi 
lua auzul. Vocea ei se înălța puternică dintre celelalte, ceea ce 
făcu pe toţi să murmure de admiraţie: „O, ce ureche muzicală 
şi ce voce minunată, are Veveriţa noastră dragă!” 

